“Ya Allah Adik Gagah Juga, Kakak Tumpang.” Gelagat Comel Aafiyah Ditegur Tokti Menyakat Adiknya Bikin Ramai Terhibur

Setiap kali video mahupun gambar anak-anak kesayangan Dato Seri Siti Nurhaliza dimuatnaik menerusi media sosial, pasti meraih perhatian ramai.

Mana kan tidak, macam-macam gelagat Dan karenah terutama anak sulung pasangan ini, Siti Aafiyah yang gemar menyakat adiknya.

Dalam video terbaru, kelihatan Aafiyah mengusik Adiknya Muhammad Afwa yang sedang duduk Di atas walker. Tidak cukup duduk Di bahagian belakang, tiba-tiba Aafiyah beralih tempat dan duduk depan sehingga menyukarkan adiknya untuk melihat.

Walaupun sudah ditegur oleh ibunya,namun Aafiyah tetap selamba. Sambil si adik Cuba menolak walker tersebut supaya bergerak walaupun nampak sukar kerana berat si kakak.

Akhirnya Afwa berjaya menggerakkan walker berkenaan ke belakang sambil disambut ketawa oleh kakak dan ibunya.

“Ya Allah adik gagah juga, kakak tumpang. Tengoklah tu kakak, penat adik.”

“Anak ibu ni Ya Allah tengok tu. Kakak, kesian adik. Tengok tu berat. Adik nak jalan macam mana tak Nampak sayang,” Omel Siti Nurhaliza sambil ketawa kecil kerana terhibur dengan gelagat anak-anaknya itu.

Perkongsian tersebut meraih perhatian ramai. Rata-rata turut berpendapat Sama dengan Siti tentang Aafiyah yang rajin menyakat adiknya. Pun begitu, gelagat dua beradik tersebut membuatkan ramai terhibur.

@Imanja:kuat jga kakak ni menyakat adik😂😂

@.:masyaallah geramnya tengok afwa comel putih handsome sgt mcm ibu n ayah….conratulations tok ti 🥰🥰🥰🥰🥰🥰🥰🥰

@🎀AnUgR@h teR!Nd@H💐:Untung afiya afwa🥰ank siti,😂diorg ni xthu lg mak dia pnyanyi trsohor😅

@Anis Basha🌹:lembutnya cakap, tak pernah tengok mak tak marah dekat real life 😅

@miszjue82:dua2 comey bijak adik nye x leh ke dpn ngundur blkg eh afwa gear reverse ye@🌹 Zulaiha abdullah_91🌹:x baik aafiya buli adikk😂😂😂😂… comel 22

@Qaseh Atikah:olo ksian adik…kakak pn nyakat adk.slumber ja kak tumpang depan mcmtu..adk pn sabo jla nsib ku kcik lg dy ckp😂😂


Mustajabnya Berdoa Sebelum Berbuka. Ni Contoh Doa Boleh Follow!

Menyentuh tentang berdoa, alangkah bertuahnya kita ketika dan saat ini diberi kesempatan untuk bertemu lagi dengan bulan Ramadan, bulan penuh keberkatan.

Ini sebagaimana hadith ada menyebut orang yang berpuasa itu ketika dia berbuka dan berdoa, doa tersebut tidak akan ditolak.

Memahami lagi berkenaan doa bagi orang yang berpusa,  perkongsian daripada Pejabat Mufti Wilayah Persekutuan diharapkan dapat memberi pencerahan .

Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.

Ramadhan merupakan bulan yang penuh dengan keberkatan dan rahmat daripada Allah SWT. Di samping itu, di dalamnya tersedia berbagai jenis tawaran-tawaran dan keistimewaan yang perlu kita kecapi.

Berdasarkan soalan di atas, terdapat beberapa buah hadith yang menceritakan sedemikian:

إِنَّ لِلصَّائِمِ عِنْدَ فِطْرِهِ لَدَعْوَةً مَا تُرَدُّ

Maksudnya: “Sesungguhnya bagi orang yang berpuasa itu ketika dia berbuka doa yang tidak akan ditolak”. [Riwayat Ibn Majah (1753)][Syeikh Syuaib al-Arna’outh mengatakan sanad hadith ini adalah hasan]

ثَلَاثَةٌ لَا تُرَدُّ دَعْوَتُهُمْ: الْإِمَامُ الْعَادِلُ، وَالصَّائِمُ حَتَّى يُفْطِرَ، وَدَعْوَةُ الْمَظْلُومِ

Maksudnya: “Tiga golongan doa mereka tidak akan ditolak: Imam yang adil, orang yang berpuasa sehingga dia berbuka dan doa orang yang dizalimi”. [Riwayat Ibn Majah (1752)][Syeikh Syuaib al-Arna’outh mengatakan hadith ini adalah hasan]

لِلصَّائِمِ عِنْدَ إِفْطَارِهِ دَعْوَةٌ مُسْتَجَابَةٌ

Maksudnya: “Bagi orang yang berpuasa ketika dia berbuka doa yang mustajab”. [Lihat: Musnad Abi Daud al-Thoyalisi (2376)]

Melihat kepada hadith-hadith di atas, kita mengetahui bahawa doa orang yang berpuasa adalah mustajab di sisi Allah SWT. Ini kerana, orang yang berpuasa mempunyai kedudukan yang tinggi dan istimewa kerana mereka berpuasa kerana Allah SWT. Tambahan pula, Allah SWT amat suka kepada hamba-Nya yang sentiasa berdoa memohon kepadanya dalam apa jua keadaan. Untuk itu, kita sebagai seorang yang beriman kepada Allah SWT perlu mengambil kesempatan ini  dalam mengecapi tawaran yang berharga ini.

Penutup

Kesimpulannya, doa orang yang berpuasa adalah mustajab. Akhirnya, marilah sama-sama kita memperbanyakkan berdoa kepada Allah SWT terutama di bulan yang penuh dengan keberkatan dan kemulian ini.

Di samping itu, kita juga boleh memasukkan nama-nama Allah SWT yang agung di dalam setiap doa kita agar doa-doa kita dimakbulkan oleh Allah SWT sebagaimana yang kami telah jelaskan pada artikel sebelum ini. Amin.

Ini antara cadangan doa ketika berbuka puasa:

1. Bertambah iman
2. Sihat tubuh badan
3. Meninggal dalam keadaan yang baik
4. Dimurahkan rezeki
5. Dikurniakan anak soleh
6. Keluarga bahagia.
7. Sentiasa dalam rahmat ALLAH.
8. Jauhkan daripada  azab kubur.
9. Diberi kelapangan hidup
10. Kekalkan iman
11. Diampunkan dosa
12. Mohon kejayaan untuk anak-anak
13. Perniagaan atau pekerjaan  yang diberkati
14. Jauhi segala penyakit
15. Ibadat diterima
16. Mudahkan segala urusan
17. Diterima taubat
18. Dilapangkan kubur
19. Mudah bayar hutang
20. Bertemu dengan malam Lailatulqadar
21. Syafaat Nabi Sallallahu Alaihi Wasallam.
22. Dikurniakan syurga Firdaus.
23. Dijauhkan daripada seksa neraka.
24. Selamat meniti Sirat.
26. Selamat fitnah Dajal.
27. Diberi ketenangan hati.

Dan apa sahaja yang terlintas difikiran untuk kebaikan diri dan keluarga, pohonlah padaNya Yang Maha Kaya.

Wallahua’lam


Bintang Lagenda, Julie Sudiro ‘Pergi’ Selamanya Akibat Masalah Paru-Paru

Bintang legenda, Datin Paduka Julie Sudiro menghembuskan nafas terakhir pada usia 77 tahun akibat masalah paru-paru.

Berita pemergian penyanyi jazz terkemuka ini dikongsikan anak lelakinya Rindra Soliano kepada Awani pada Sabtu.

Allahyarham Julie meninggal dunia di Hospital Universiti Teknologi Mara (UiTM) di Puncak Alam di Shah Alam.

Pada 9 Januari lalu, Awani melaporkan penyanyi legenda itu ditidurkan di hospital yang sama, akibat masalah paru-paru.

Allahyarham Julie bukan satu nama asing dalam persada seni tanah air dan dikenali dengan lagu popular berjudul, ‘Burong Nuri’ yang dirakamkan bersama Allahyarham Ahmad Mahmud dan penyanyi keroncong, Kartina Dahari.

Julie atau nama sebenarnya Raden Juariah Raden Sudiro dilahirkan pada 26 Februari 1945 di Segamat, Johor Bahru dan dibesarkan di Singapura.

Beliau dikurniakan dua anak lelaki iaitu Rindra dan Jose Irmanto, hasil perkahwinan bersama arwah suaminya, Tony Soliano yang merupakan pemuzik jazz handalan.

Pada 2006, beliau mendapat gelaran Datin Paduka daripada Sultan Johor yang memerintah pada ketika itu iaitu Almarhum Sultan Mahmud Iskandar Al-Haj.

Sumber : Astro Awani


Besarkan Rumah Cara Jimat, Wanita Ni Kongsi Apa Keluarganya Lakukan & Jadikan Inspirasi!

Memiliki kediaman untuk keluarga itu juga satu rezeki, apatah lagi dapat melakukan ubah suai untuk membesarkan rumah dari masa ke semasa mengikut kesesuaian jumlah keluarga yang bertambah. Tentunya akan memberi lebih keselesaan kepada anak-anak dan keluarga.

Menyentuh tentang kisah renovation rumah, Nik Munazzah berkongsi di akaun fbnya di mana rumah yang dihuni 15 tahun hingga kini melalui beberapa fasa baik pulih tanpa merobohkan rumah asal dan hanya menyambungnya hingga kini menjadi dua tingkat.

Ini perkongsiannya.

Sekadar perkongsian dan inspirasi untuk geng rumah kampung …dibeli dengan harga 24k… walaupun beratap ardex… walaupun tak ada pagar ribu riban.. rumah kampung pun kita boleh buat bagi sedap mata memandang, damai dan selesa… tanpa merobohkan rumah asal.

Saya beli rumah tu pada 2004, dan terus pindah ke rumah itu pada tahun yang sama selepas membuat sedikit renovation sebab rumah tu terlalu kecil.. dan tinggal hingga ke hari ni.. dengan kata lain, saya dah tinggal dirumah itu selama 15 tahun. Ini bukan rumah warisan tetapi adalah rumah pertama saya..

Bermodalkan 45k , rumah ini diubah suai dengan tambahan ruang tamu di depan dan bilik tidur utama di kanan.. rumah lama masih dikekalkan diruangan tengah sebagai ruang makan.. menjadikan rumah ini 3 bilik tidur 2 bilik air..

Besarkan rumah untuk keselesaan

Selepas 14 tahun, bagi memenuhi keperluan anak-anak yang semakin membesar, kami membesarkan ruangan dapur dan menambah 2 bilik lagi menjadikannya 5 bilik tidur 4 bilik air tanpa mengusik rumah asal.

Atap zink warna kelabu di pasang bagi memberi keseragaman dengan bumbung ardex rumah lama… dan sekali gus menjimatkan kos.

Saya mengekalkan rumah asal lain tidak bukan sebabnya untuk meminimakan kos..Dulu saya memang mengimpikan untuk membeli rumah kecil atas tanah lot dan mengubahsuai mengikut citarasa dan kemampuan saya secara berperingkat. Maklumlah dengan pendapatan sederhana mana mungkin saya mampu dan layak membeli rumah idaman.. jadi dengan cara ini sahaja saya mampu memenuhi impian saya.


“Gambar Raya Paling Bermakna. Sempurna Sangat.” Myra Natasya Bersama Halim Othman & Ibu Raih Perhatian Ramai!

Berpuluh tahun menyimpan rahsia identiti anaknya, akhirnya Halim Othman dan Myra Natasha sepakat mendedahkan tentang status sebenar mereka.

Usai pendedahan tersebut menimbulkan kejutan buat semua termasuklah rakan Dan saudara terdekat pengacara terkenal ini.

Menjengah akaun Instagram Myra, kelihatan satu perkongsian terbaru dimuatnaik sekeping gambar Myra bersama ayahnya.

Tidak hanya berdua, gambar kali ini turut mempamerkan wajah ibu kandung Myra. Menerusi kapsyennya, ‘ Raya paling bermakna ‘. Mungkin itu perasaan gembira dan teruja sebagai seorang anak.

Myra Tampak manis dalam persalinan berwarna putih, manakala Halim memakai baju Melayu. Ibu Myra pula selesa dengan busana kurung putih bermotifkan bunga-bungaan.


Didik Anak Cara Islam. 15 Cara Dan Petua Ibu Ayah Kena Alert!

ELAKKAN PUKUL ANAK DARI BAHAGIAN LUTUT KE ATAS
Kawal diri sebagai ibu-bapa. Elakkan pukul anak dari lutut keatas. Kalau marah sangat, pukul tapak kaki anak.

ELAKKAN GUNA TANGAN ATAU ANGGOTA TUBUH YANG LAIN UNTUK MEMUKUL ANAK
Jangan sesekali menampar anak menggunakan tangan kita. Ia akan menjadi lebih buruk di mana anak akan bertambah nakal dan degil. Rotan atau pukul anak di telapak kakinya. Pukul seadanya sahaja, bukan dengan amarah yang meluap-luap. Secara saintifiknya ada kaitan dengan refleksologi dan merangsang ke bahagian otak.

AJAR ANAK SOLAT
Dalam mendidik anak mengikut cara Islam, solat adalah kunci utama.

Sabda Rasulullah s.a.w.

“Perintahkanlah anak-anakmu mendirikan solat ketika mereka berumur 7 tahun, danpukullah mereka kerana tidak solat ketika berumur 10 tahun, dan pisahkanlah tempat-tempat tidur mereka” ( H.R. Ahmad & Abu Daud )

“Dan perintahkanlah ahli keluargamu mendirikan solat dan bersabarlahkamu diatas kesukaran-kesukaran yang kamu hadapi kerananya..” ( Toha : 132 )

“Wahai orang-orang yang beriman! Peliharalah dirimu dan keluargamudari api neraka..” ( At-Tahrim : 66 )Kata pengikut-pengikut Asy-Syafie : Hendaklah para wali ( ibu bapaatau penjaga ) memerintahkan anak-anak menghadiri jamaah solat dan menerangkan kepada mereka hukum-hukum agama yang harus merekakerjakan sebagaimana wajib atas wali memberi pendidikan kepadaanak-anak tentang aurat, arak, dusta, mengumpat dan sebagainya.

NAMA PANGGILAN YANG BAIK
Beri dan panggil anak dengan nama yang baik-baik. Nama panggilan yang kurang baik akan menyebabkan anak anda malu dan merasa rendah diri. Lebih malu apabila kawan-kawan mereka mengetahui panggilan itu.

PELUK ANAK SETIAP HARI
Dalam mendidik anak cara Islam, kasih sayang dari ibu bapa yang ditunjukkan kepada anak sangat bermakna buatnya. Berikan anak anda pelukan setiap hari. Kajian menunjukkan anak yang dipeluk setiap hari akan mempunyai kekuatan IQ yang lebih kuat daripada anak yang jarang dipeluk.

PANDANGAN KASIH SAYANG
Pandanglah anak anda dengan pandangan kasih sayang. Pandangan ini akan membuatkan anak anda lebih yakin diri apabila berhadapan dengan persekitaran.

BERIKAN PUJIAN PADA ANAK
Berikan peneguhan setiap kali anak anda berbuat kebaikan. Berilah pujian, pelukkan, ciuman, hadiah ataupun sekurang-kurangnya senyuman untuk setiap kebaikan yang dilakukannya.

AKUI KESILAPAN ANAK
Janganlah mengharapkan anak anda yang belum matang itu melakukan sesuatu perbuatan baik secara berterusan, mereka hanya kanak-kanak yang sedang berkembang. Perkembangan mereka buatkan mereka ingin mengalami setiap perkara termasuklah berbuat silap.

UTAMAKAN KELUARGA BERBANDING PERKARA LAIN
Apabila anda berhadapan dengan masalah kerja dan keluarga, pilihlah keluarga. Anak-anak terus membesar. Masa itu terus berlalu dan tak akan kembali. Jadi, hargailah masa bersama semasa proses anak-anak membesar.

ELAKKAN MENGELUH KERANA ANAK. UCAPKANLAH ‘ASTAGHFIRULLLAH’
Keluhan akan membuatkan anak-anak merasakan diri mereka beban. Dalam mendidik anak cara islam, kesabaran yang tinggi amat penting. Elakkan mengeluh. Ucapkan Astagfirullah.

DENGAR BILA ANAK BERCAKAP
Dengarlah cerita anak anda, cerita itu tak akan dapat anda dengari lagi pada masa akan datang. Tunggu giliran anda untuk bercakap. Ini akan mengajar anak anda tentang giliran untuk bercakap. Dengan kata lain, jadilah pendengar yang baik.

TENANGKAN ANAK
Adakalanya, anak kita panik dan tidak tahu nak buat apa. Tenangkan anak anda setiap kali mereka memerlukannya. Peluk erat-erat dan tunjukkan kasih sayang yang tidak berbelah bagi.

TUNJUK ANAK BAGAIMANA CARA MENENANGKAN DIRI
Jangan hanya peluk sahaja. Selitkan kata-kata nasihat dan iktibar yang sewajarnya. Kalau bergaduh sesama adik-beradik, leraikan dengan suara yang lembut. Tunjukkan kepada anak anda bagaimana cara untuk menenangkan diri. Mereka akan menirunya.

BUAT AKTIVITI BERSAMA-SAMA ANAK.
Luangkanlah masa bersama anak anda di luar rumah, peganglah tangan anak-anak apabila anda berjalan dengan mereka. Mereka tentu akan merasa kepentingan kehadiran mereka dalam kehidupan anda suami isteri. Buat aktiviti yang berfaedah bersama-sama. Ingat, kualiti masa lebih penting daripada kuantiti. Anak akan ingat saat-saat indah mereka bersama ibu-bapa sampai bila-bila.

TERIMA ANAK SEADANYA
Terimalah yang kadangkala anda bukanlah ibu bapa yang sempurna. Kadang-kadang tanpa sengaja, kita akan pukul anak dan menyesal kemudiannya. Tiada ibu-bapa yang sempurna. Tujuan kita disini ialah untuk belajar bersama-sama.


Ibu Mengaku Tekup Anak Guna Bantal, Bayi Setahun Enam Bulan Pergi Selamanya!

Seorang ibu muda tergamak menekup dan mencekik anak lelakinya berusia setahun enam bulan hingga mati.

Suspek berusia 20 tahun itu bagaimanapun ditahan bersama teman lelakinya di sebuah kondominium di Cyberjaya di sini, pada 12 Januari lalu.

Difahamkan, suspek bekerja sebagai kerani di sebuah syarikat swasta sedang dalam proses perceraian selepas hampir dua tahun mendirikan rumah tangga bersama suaminya seorang penganggur.

Ketua Polis Daerah Sepang, Asisten Komisioner Wan Kamarul Azran Wan Yusof, berkata dalam keterangan awal suspek mendakwa kononnya mangsa terjatuh dari sofa sebelum dihantar ke Hospital Cyberjaya untuk rawatan.

“Sekitar jam 11.30 pagi doktor hospital itu menerima seorang pesakit kanak-kanak lelaki yang dihantar oleh ibunya dalam keadaan tidak sedarkan diri.

“Hasil pemeriksaan awal, doktor itu mendapati ada pendarahan di kedua-dua belah anak mata yang berkemungkinan disebabkan kesan penderaan dan pesakit berada dalam keadaan kritikal,” katanya tadi.

Wan Kamarul berkata, pihaknya menerima laporan daripada pasukan perubatan Hospital Cyberjaya Ahad lalu, selepas kanak-kanak malang itu meninggal dunia selepas tiga hari menerima rawatan.

Sejurus menerima laporan, polis cuba menghubungi kembali ibu mangsa yang juga suspek utama, namun gagal malah wanita itu juga tiada di alamat kediaman diberikan.

“Hasil maklumat risikan, polis menyerbu sebuah rumah flat di Putra Perdana, Dengkil dan menahan suspek sekitar jam 12.15 pagi pada 16 Januari. Suaminya turut ditahan pada hari sama,” katanya.

Hasil soal siasat suspek mengaku menekup muka mangsa menggunakan bantal semasa anaknya sedang tidur kerana mengalami tekanan perasaan akibat masalah rumah tangga serta keluarga.

“Bedah siasat mendapati terdapat kesan kecederaan pada mangsa di bahagian pipi, gusi, dahi dan belakang pelipat kaki kanan.

“Terdapat juga kesan calar di pipi kiri serta lebam di leher dipercayai akibat dicekik.

“Punca kematian disebabkan asfiksia ataupun kekurangan oksigen dipercayai berpunca dari tindakan ibu mangsa menekup muka mangsa,” ujarnya.

Katanya, suami suspek yang berusia 20 tahun telah dibebaskan dengan jaminan polis kerana dipercayai tidak terlibat berikutan tiada di lokasi semasa kejadian berlaku.

“Teman lelaki suspek yang juga seorang pelajar kolej berusia 21 tahun bagaimanapun tidak mengaku terlibat.

“Dia hanya hadir ke rumah yang dijadikan rumah inap berkenaan untuk bermalam dengan suspek dan semasa kejadian lelaki berkenaan telah beredar,” katanya.

Beliau berkata, suspek dan teman lelakinya direman tujuh hari bermula 16 Januari bagi membantu siasatan di bawah Seksyen 302 Kanun Keseksaan (membunuh).


Peringatan Penting. 5 Tanda Anak Mula Jadi Boss Kepada Mak Ayah.

Menjadi ibu bapa yang hebat adalah tugasan yang mencabar apabila perlu mendidik anak-anak dengan pelbagai halangan. Namun, sikap anak yang mempunyai pelbagai karenah memberikan impak kepada ibu bapa.

Pada masa yang sama, ibu bapa juga turut menghadapi sikap anak yang bersikap seakan ‘boss’ kepada ibu bapa.

5 Tanda anak kita mula jadi BOS kepada mak ayahnya

1. Bila mak ayah tak sampai hati nak sekat kebebasan anak dan bagi je anak tu nak buat apa sesuka hati mereka padahal perkara macam ni adalah sejenis Permissive Parenting. Ianya akan merosakkan anak tu suatu hari nanti.

2. Bila mak ayah dah tak berani nak tegur kesalahan anak sebab nak jaga hati anak padahal anak kita sangat perlukan Guidelines daripada mak ayahnya baik daripada segi pengurusan diri hinggalah kepada pengurusan emosi

3. Bila mak ayah terlalu takut untuk membuat peraturan di dalam rumah padahal mak ayah adalah Person In Charge di dalam rumah, bukannya anak anak

4. Bila mak ayah tunaikan semua permintaan anak tanpa batas kerana terlalu sayangkan anaknya padahal anak yang tak belajar berhadapan dengan Rejection akan mudah berputus asa

5. Bila mak ayah terlalu sayangkan anak sehingga merelakan dirinya dipijak kepala padahal anak kita sebenarnya perlukan seorang Leader untuk dijadikan idola dalam hidupnya, bukannya seorang pekerja apatah lagi hamba!

Semoga kita menjadi ibu bapa yang hebat dalam mendidik anak-anak.


Simpanan Cecah RM4.3K  Setahun, Wanita Ini Kongsi Cara Sehari Simpan RM2

Pada zaman sekarang ini, harga barang makin naik dari semasa kesemasa termasuklah barang-barang keperluan keluarga. Oleh itu, adalah sesuatu yang sangat penting bagi kita untuk tidak membazir dan menyimpan wang tabungan bagi kecemasan atau keperluan mustahak.

Menabung sememangnya satu tabiat yang baik bagi mengelakkan duit kita ‘hilang’ begitu sahaja. Hasilnya nanti mungkin boleh digunakan untuk bermacam-macam tujuan yang kita mahu.

Baru-baru ini tular mengenai perkongsian seorang wanita yang berjaya mengumpul atau menabung lebih RM4,000 atau lebih tepatnya RM4,436 pada tahun 2021. Cara yang digunakannya juga kelihatan tidak sukar dan boleh diikuti oleh kebanyakkan orang.

Berikut adalah perkongsiannya cara menabung RM4,436 setahun

Alhamdulillah berjaya konsisten 2021.

Caranya :
RM2 – setiap hari
RM5 – setiap kali dapat
RM10- 2 helai seminggu
RM20 – 1 helai seminggu
RM50 – Feb, Apr, Jun, Aug, Oct, Dec.
RM 100 – Jan, Mar, May, Jul, Sept, Nov

Total : RM 4436.00

Jumlah setiap bulan tak sama sebab duit RM5, bergantung pada banyak mana RM5 yang dapat.

Dapat pegang cash macam ni, rasa sayang nak masuk dalam bank.

Bagi sesiapa yang pening kepala fikir cara nak menabung duit, mungkin anda boleh guna cara yang dikongsikan oleh wanita ini pula. Selamat mencuba semoga berjaya!

Sumber : Nur Emira Mohd Arifie

Mesti Baca :


“Hujan-Hujan Buat ‘Comfort Food’ Ni Memang Syahdu!” – Resepi Semudah ABC Jadi Pilihan

Kalau nak cerita tentang makanan ni memang tak pernah habis, sebab sebahagian kebahagiaan manusia ini kebiasaannya hanya dengan makanan. Apatah lagi kalau musim ramai sangat sakit, bertambah hujan pula, dapat ‘comfort food’ ni. Memang begitu ‘syahdu’ ! Dari tak ada selera makan, makanan ini dapat mengembalikan selera anda semula.

Comfort Food kali ini, kita memilih untuk berkongsi resepi mudah Mashroom Soup dan Garlic Bread. Ramai yang merasakan Masakan ini susah untuk dibuat, Namun saya menemui resepi yang amat mudah, bahannya senang untuk didapati.

Bahan Dan Cara (MASHROOM SOUP)

Bahan Dan Cara (Garlic bread)

Hidangan ini juga boleh dinikmati bersama keluarga untuk sarapan pagi dan minum petang. Mudah bukan?

Anda boleh cuba dirumah ya!

Video


Begini Rupanya Bila Kena ‘Frozen Shoulder’ . Ikuti Nasihat Dr Ini.

Tahukah anda bahawa ‘Frozen shoulder’ ini sering menyerang bahagian bahu tanpa kira sedar.

Menurut Dr Zubaidi Hj Ahmad, masalah ini juga dikenali sebagai “adhesive capsulitis”, adalah keadaan di mana sendi bahu tidak boleh digerakkan dan apabila digerakkan boleh menyebabkan rasa sakit.

Keadaan in tidak berlaku secara tiba-tiba tetapi berlaku secara beransur-ansur,dan menjadi bertambah teruk. Kadang kala masalah ini akan hilang dengan sendiri setelah 2-3 tahun. Ia boleh berlaku pada sebelah bahu atau kedua-dua belah bahu.

Risiko seseorang itu mendapat masalah ini apabila mengalami masalah kesihatan seperti diabetes, autoimmune disease dan beberapa masalah kesihatan lain atau setelah menjalani beberapa prosedur yang menghalang pergerakan sendi bahu. Stroke yang lama dan tidak melakukan pergerakan sendi bahu juga berisiko mendapat masalah ini.

PUNCA FROZEN SHOULDER

Punca masalah ini apabila tulang, ligament dan tendon yang diselaputi oleh selaput kapsul menjadi tebal dan ketat sehingga sendi bahu tidak dapat digerakkan. Penebalan selaput kapsul dan sendi bahu menjadi ketat akibat kesan dari penyakit kronik yang disebutkan tadi.

RAWATAN

Rawatan bagi masalah frozen shoulder ini adalah melakukan pergerakan sendi bahu secara perlahan-lahan, pengambilan ubat steroid dan ubat penahan sakit. Suntikan steroid mungkin dilakukan jika perlu. Pembedahan arthroscopic hanya dilakukan jika selaput kapsul yang membaluti sendi itu terlalu ketat dan perlu dilonggarkan.

Untuk sementara, pesakit boleh mengambil ubat penahan sakit dan berurut perlahan-lahan bagi membolehkan sendi bahu dapat digerakkan. Pergerakan bahu harus digalakkan bagi membolehkan masalah ini tidak bertambah teruk.

Jika sendi bahu tidak dapat digerakkan langsung akibat terlalu sakit atau terlalu ketat, berjumpalah dengan doktor untuk rawatan selanjutnya.

Untuk pencegahan awal, elakkan bahu yang terlibat dari melakukan aktiviti yang membebankan. Selain itu, kurangkan aktiviti yang memerlukan gerakan melebihi paras kepala seperti melontar. Dinasihatkan juga untuk berhenti daripada melakukan aktiviti yang tinggi bebanannya dan rehat secukupnya perlu diambil. Jangan tidur mengiring dengan menghimpit bahu. Amalkan tidur terlentang bagi mengelakkan keadaan yang lebih teruk berlaku pada bahu.

Semoga bermanfaat.

Sumber: Dr Zubaidi Hj Ahmad

KELUARGA TALK: Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridzwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM).

Terkini: E-TOUR KE FARM IN THE CITY. ENJOY!

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Suami Kena ‘Sombong’ Jika Nak Elak Curang. Baru Bahagia Rumah Tangga!

Nak bahagia itu bukan mudah. Ada suami yang curang, ada suami yang baik sangat dan pelbagai lagi peelnya.

Apa yang pasti, apabila lelaki itu sudah berkahwin memang berbeza. Bukan sahaja, soal perbelanjaan tetapi pergaulan juga terhad.

Bukan bermakna, pasangan tidak boleh bersosial dengan kawan-kawan tetapi ada batasan disitu. Bimbang ada pihak ketiga yang nak menyondol dan merentap kebahagiaan yang dibina.

Perkongsian lelaki ini, Najmi Nawawi penuh inspirasi buat suami agar menjaga kebahagiaan keluarga.

BILA DAH JADI SUAMI KAU KENA ‘SOMBONG’

Kau kena tahu ‘limit’ kau, dan kau kena tahu yang kau sudah mempunyai isteri. Hidup zaman bujang dan hidup selepas kahwin jangan disamakan. Kawan dekat tempat kerja cukup sekadar kawan, dan bercakap sekadar apa yang perlu.

Jika hidup di zaman bujang dulu kita boleh ‘haha’, ‘hihi’ dan ‘huhu’ sana sini, takkanlah selepas kahwin pun kau mahu teruskan benda yang sama. Lebih-lebih lagi dengan kawan-kawan perempuan kau. Kau kena ingat juga isteri yang sanggup bertahan segala ‘busuk’ kau dekat rumah.

Dengan isteri dekat rumah, suka untuk bergaduh, tetapi kawan-kawan diangkat jadi dewa, dipuji dan disanjung. Bermasam muka dengan pasangan, namun boleh tersenyum lebar berjam-jam dengan kawan-kawan.

Ini tidak adil. Jangan kita terlalu utamakan kawan-kawan sehingga lupa pada pasangan. Ini ialah perkara yang tidak patut berlaku. ‘Sense of judgment’ yang sudah tersasar.

p/s : Jangan risau, kawan-kawan kau tidak akan cakap kau ‘sombong’ tetapi mereka akan ‘respect’ kau sebab kau matang dan tahu mana prioriti.

Lagipun apa kau kisah. Kita hidup bukan dibawah kata-kata dan prasangka orang lain. Kita lebih tinggi dari itu, takkan begitu mudah kita kalah dengan persepsi orang lain.

Sumber: Najmi Nawawi


Suami Ceritakan Pengorbanan Isteri Ketika Bersalin Kepada Anak. Cara Didik Anak Hargai Ibunya.

Tidak dinafikan pengorbanan ibu saat hamil dan melahirkan sungguhlah tak ternilai. Nyata suami dan anak-anak wajib menghargai ibu.

Tolong ceritakan pada anak kita pengorbanan ibunya

Semalam saya buka cerita pada Maryam Soolihah tentang pengalaman bidadari saya melahirkan dia.

” Maryam tahu tak masa nak melahirkan Maryam tu Ummi sakit macam nak mati?. Sakitnya bukan main sebab Ummi dah five in ten dah ( contraction 5 kali dalam 10 minit).

Abi ingat lagi Maryam keluar daripada perut Ummi dengan mata membulat tapi masa Abi nak pegang Maryam, doktor bawa lari Maryam cepat cepat. Masa tu pernafasan Maryam agak laju.

Rupanya masa tu Maryam kena TTN ( Transient Tachypnea of the newborn). Sebab suspek tertelan najis (meconium) sendiri. Masa tu dah Moderate Meconium Stain dah. Warna ketuban pun dah bertukar hijau dah.

Doktor kata kalau Maryam taknak keluar dalam masa beberapa minit lagi, doktor nak belah perut Ummi tau.

Sayang Ummi tak?

Maafkan Abi ye Maryam Soolihah sebab ceritakan benda yang mengerikan macam ni tapi percayalah cerita ini akan Maryam ingat sampai ke mati.

Suatu hari nanti ketika Ummi Maryam dah tua dan nyanyuk sampai nak cebok berak sendiri pun dah tak mampu, yang mana ketika itu mungkin Maryam nak mengeluh kepenatan menjaga Ummi yang dah dimamah usia maka cerita inilah yang akan berlegar legar di dalam kepala Maryam nanti.

Cerita inilah yang akan membuatkan segala kepenatan tu hilang dan cerita inilah juga yang akan membuatkan perasaan sayang Maryam pada Ummi akan semakin mendalam!

p/s : Ni la cara saya nak bagi kasih sayang anak pada Umminya makin mendalam. Sekarang kita tengok ramai anak mula derhaka pada ibunya. Jangan jangan sebab kita tak pernah cerita pada anak kita pengorbanan ibunya sampai mereka pun terlupa

Semoga anak menjadi seorang yang menghargai jasa ibu yang melahirkannya.


Anak Ni Semua Benda Nak Tiru, Termasuk Cara Ayah Layan Ibu. Jadi Sila Ambil Berat Hal Ni!

Kita selalu dengar orang kata, anak itu cerminan akhlak bagi kedua orang tuanya. Ini memandangkan anak-anak lebih mudah bertingkah laku sepertimana apa yang dilihat ibu dan ayah mereka lakukan.

Sama halnya bila anak-anak melihat cara bagaimana seorang ayah melayan dan menghargai ibunya. Andai seorang ayah ini jenis orang yang ringan tulang membantu ibu di rumah, maka yakinlah anak itu juga mudah memberi pertolongan kepada ibunya kelak.

Berbanding, andai hari-hari dilihat hanya ibu sahaja perlu buat semua kerja-kerja rumah, maka itulah budaya dan pemahamannya dalam menentukan tanggungjawab isteri kelak bila sudah berumah tangga.

Tentunya, sebagai ibu kita tidak mahu anak-anak lelaki khususnya beranggapan demikian. Sebolehnya biarlah anak lelaki ini memahami dan menghargai wanita yang bergelar ibu dan isteri.

Oleh itu, bagi sesiapa antara kita yang masih ada anak kecil, inilah masa terbaik untuk anda  suami isteri sama-sama ‘mengisi’ setiap masa anak dengan menunjukkan tauladan dan tingkahlaku yang terbaik.

Hal ini dikongsikan oleh Mohd Fhais untuk renungan bersama.

Ayah Buat, Anak Ikut, Mak Jadi Mangsa

Saya perhati je gelagat pasangan yang baru kahwin ni. Makan isteri hidangkan. Lepas makan pinggan tinggal atas meja terus keluar hisap rokok. Si isteri senyum je ambil pinggan bawa ke sinki dan cuci. So sweet isteri layan suami macam raja.

Ketika belum ada anak situasi begini memang nampak sweet tapi lepas dah ada anak tabiat begini kena kurangkan.

Anak-anak belum pandai menilai. Jadinya apa sahaja yang dia lihat dia akan tiru. Termasuklah cara ayah melayan mak, dan cara mak melayan ayah. Anak akan tiru bulat bulat!

Takut mak jadi mangsa bulian anak-anak.

Yalah, mana tak kena buli kalau anak-anak makan kena di layan setiap seorang, kalau anak seorang ok lagi tapi kalau anak 3 4 5 orang? Tekanan si mak nak handle pelbagai ragam anak.

Lebih ditakuti ialah bila anak tak pandai langsung nak menolong mak. Tak menolong mak memasak, pinggan kotor tinggal je dalam sinki, kerja rumah semua mak seorang yang buat.

Mak dah macam bibik, kerja nak layan kehendak suami dan anak-anak.

Mak rajin atau malas bukan isunya, yang penting sekarang kita kena mengajar anak ringan tulang dan adab sejak kecil. Supaya dah besar nanti diorang tak menyusahkan pasangan. Terutamanya anak lelaki!

Anak lelaki akan jadi imam keluarga satu hari nanti. Kalau imam dalam solat, bacaan kena betul, tertib solat kena betul, semua berkaitan solat kena sempurna.

Begitu juga sebagai imam keluarga. Suami atau ayah mesti tunjukkan teladan yang baik pada isteri dan anak-anak, beri didikan yang terbaik dan kena jadi pemimpin yang boleh di harapkan. Barulah terbina keluarga sempurna.

Kahwin bukan tempat untuk orang yang malas atau rajin. Kahwin hanya untuk orang yang boleh bekerjasama dan sanggup susah senang bersama.

Wallahu A’lam,

Mohd Fhais
Nak sweet biarlah sweet sama-sama. Isteri layan suami macam raja, suami layanlah isteri macam permaisuri. Baru adil.


Teknik Latihan Kuatkan Paru-Paru Selepas Sembuh Jangkitan Covid-19

Teknik latihan kuatkan paru-paru sangat penting diamalkan oleh bekas pesakit Covid-19 yang sudah sembuh. Kebanyakan mereka sering mengadu kerap mengalami masalah pernafasan selepas mereka bebas daripada virus tersebut.

Ini kerana virus berkenaan telah menyerang dan mengganggu bahagian paru-paru dan menyebabkan pernafasan menjadi tidak lancar seperti sebelum sakit.

Situasi kesukaran untuk bernafas walaupun sudah sembuh sepenuhnya menyebabkan bekas pesakit Covid-19 berasa tidak selesa dan bimbang dengan situasi tersebut.

Amalkan Latihan ini setiap hari, lama-kelamaan InsyaAllah anda akan dapat bernafas dengan lebih lancar selepas tiu. Jika masih berterusan mengalami masalah pernafasan, anda dinasihatkan untuk terus mendapatkan rawatan dihospital.


“Percutian Singkat Tapi Bermakna, Peluk Cium Anak Sendiri.” 2 Biji Kek Jadi Perhatian, Ibu Dr Amalina Syukur Kejutan Menjadi!

Pakar bedah kelahiran Malaysia yang bertugas di London, Dr Nur Amalina Che Bakri akhirnya pulang ke kampung halamannya di Johor selepas seminggu tiba di tanah air menerusi

Dia yang pulang menerusi program Gelembung Pelancongan Antarabangsa Langkawi (LTIB) turut ditemani suami tersayang, Alexander Charles.

Lebih mengujakan, kepulangan Dr Amalina disambut ibu tercinta di Lapangan Terbang Antarabangsa Senai (LTAS), Johor Bahru.

Pertemuan ibu dan anak itu dikongsikan menerusi laman Instagramnya dengan memuat naik sekeping gambar bersama ibunya di meja makan dengan pelbagai juadah.

Dalam pada itu, dua biji kek Happy Birthday dan Happy Anniversary yang  dihidangkan di meja menjadi perhatian wargamaya.

Menerusi perkongsian bersama mStar, Sabariah Hassan, 61,  mengucapkan rasa syukur dan gembira kerana akhirnya dipertemukan dengan anak tunggalnya selepas lebih dua tahun terpisah berikutan sekatan perjalanan akibat pandemik Covid-19.

“Sudah tentu saya seronok akhirnya dapat juga bertemu depan mata, peluk cium anak sendiri. Alhamdulillah di atas kesempatan yang diberikan, bersyukur sangat.

“Pelbagai juadah bersama dua kek, blueberry cheesecake dan biscoff cheesecake itu saya buat sendiri untuk kejutan buat Amalina.

“Benar, Amalina sebelum ini ada request minta saya masak macam-macam tapi bukan dua kek tu. Itu yang Amalina sendiri terkejut sebab tak sangka,” katanya ketika dihubungi.

Menurut Sabariah lagi, kek harijadi itu dibuat sempena ulang tahun Dr Amalina ke-34 pada 7 Disember 2021.

“Amalina baru balik, jadi saya sambut birthday dia dengan blueberry cheesecake. Kek biscoff cheesecake pula saya buat sempena ulang tahun perkahwinan Amalina pada 31 Mac ni.

“Amalina nak balik semula ke London dah, jadi saya sambut lebih awal anniversary dia, termasuk birthday. Tak rancang pun pada awalnya, saya spontan buat kejutan,” katanya.

Menurut pesara guru dan bekas pengetua Sekolah Menengah Kebangsaan (SMK) Ulu Tiram di Johor itu, percutian singkat anaknya di Johor dihabiskan sebaik-baiknya.

“Seperti yang Amalina request, setiap hari saya masak macam-macam termasuk nasi carrot dan ayam masak merah serta menu barat iaitu chicken lasagna,” katanya yang turut menyediakan nasi minyak, nasi beriani dan nasi hujan panas sepanjang kepulangan anaknya.

Bukan itu sahaja,mereka bercuti bersama yang turut disertai menantunya yang lebih mesra disapa Alex di Desaru baru-baru ini.

“Alhamdulillah, percutian singkat tapi amat bermakna buat saya dan Amalina. Saya dan Amalina sangat gembira.

“Amalina tak sangka inisiatif kerajaan menerusi program gelembung pelancongan memudahkannya dan suami yang merupakan warga asing pulang ke Malaysia,” katanya.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


“Cara Pegang Sudip Tak Kekok” Pandai Didik Anak Kerja Dapur, Datin Shahida Dipuji Ramai!

Untung ibu ayah kalau ada anak perempuan yang rajin dan pandai memasak.

Demikian antara pujian yang diberikan kepada Qadejah El Zahra, anak dara usahawan terkenal, Datuk Seri Aliff Syukri.

Menerusi satu perkongsian di laman Instagram, anak kedua daripada enam beradik itu diminta ibunya, Datin Seri Nur Shahida Mohd Rashid memasak di dapur.

Menurut Shahida yang sedang hamil anak ketujuh, beliau teringin untuk makan maggi goreng yang dimasak bersama sambal.

Lantas, meminta bantuan anak perempuannya yang mesra di sapa Cess.

“Tengah tak berapa sihat ni lah nak minta tolong anak dara masakkan. Lepas itu, hujan pula. Petang-petang begini, terus teringin nak makan maggi goreng sambal onyet,” ujar Shahida menerusi kapsennya.

Biarpun baru berumur 12 tahun, namun Cess tidak kekok beraksi di dapur dan kemahiran memasaknya pun boleh tahan.

Lihat sahaja hasil masakan maggi goreng tersebut, bukan sahaja dipuji ibunya, bahkan warga maya turut berkongsi rasa teruja untuk mencuba resipi tersebut.

Berikut antara komen yang dikongsikan warga maya:

“Anak dara sudah pandai masak. Makin lawa dan bijak pula tu. Untungnya datin.”

“Pandainya datin didik anak buat kerja rumah tak harapkan bibik.”

“Baguslah Cess, boleh diharap anak dara sudah besar memang kena bagi tunjuk ajar masak.”

“Alhamdulillah anak dara sudah besar, boleh diharap walaupun ada bibik di rumah.

“Cara kacau tu pun sudah tahu anak yang jenis prihatin atau tidak. Semoga jadi contoh terbaik untuk adik-adik dan menjadi anak solehah untuk ibu dan ayah.”

“Contoh yang baik. Walaupun kaya, anak-anak datin pandai buat kerja dapur dan sederhana. Moga Datin sihat selalu.”

“Pandai Cess masak. Nampak tidak kekok di dapur. Bagus didikan mama.”

“Kecur liur tengok maggie Qadejah buat. Nak kena cuba ni.”

Video yang dimuat naik tersebut menunjukkan Shahida berada di kerusi roda bagi menjaga kandungannya setelah doktor menasihatkan beliau berehat untuk tempoh 3-5 bulan.

Justeru, ramai yang menitipkan doa semoga dipermudahkan urusan Shahida sepanjang tempoh kehamilannya sehingga selamat bersalin kelak.

Bahkan, ada yang memintanya supaya menjaga pemakanan serta sentiasa kuat dalam menghadapi dugaan yang dialaminya.

Sedar akan ketidakmampuan si ibu untuk memasak, membuatkan Qadejah mengambil alih tugas menguruskan kerja rumah, termasuklah menjaga ibunya yang memerlukan rehat yang panjang.

Sumber: Instagram Shahidadherbs


“Kena Kumpul Duit Dari Sekarang..” Netizen Terkejut Basinet Bayi Cecah Hingga RM7 Ribu Buat Bayi Tidur Lena.

Bagi yang baru bergelar ibu bapa pastinya teruja dan gembiranya apabila menimang cahaya mata pertama. Segala keperluan anak akan dibeli sempurna dan lengkap.

Namun gembira meraikan kedatang ahli baru dalam keluarga, ada cabarannya dalam tempoh membesarkan anak. Ia termasuk memastikan bayi cukup tidur. Biasanya waktu kritikal adalah semasa dalam pantang.

Bayi yang tidak cukup tidur mudah meragam. Malah jika dibiarkan berlarutan boleh menjejaskan kesihatan. Jika ibu tidak mendapat rehat yang cukup akan menjejaskan penghasilan susu ibu dan kesihatan yang boleh mengakibatkan tekanan perasaan.

Sudah tentu kita akan mencari alternatif untuk memastikan bayi tidur lena pada masa yang sama ibu juga dapat berehat. Jika dahulu, buaian gantung adalah alternatif untuk membuatkan bayi tidur dengan lena.

Kini terdapat pelbagai peranti moden untuk tidurkan bayi dengan selamat. Kebanyakan buaian bayi telah pun diubahsuaian rekabentuknya supaya lebih menarik, mudah dialihkan dan selamat untuk postur badan bayi semasa dalam buaian.

Ekoran ini memberikan yang terbaik buat anak ada yang sanggup berhabis ratusan, malah ribuan ringgit untuk membeli peranti ayunan yang sesuai untuk bayi baru lahir.

Basinet ini adalah antara alat bantu untuk mengelak bayi terjaga dan menangis waktu malam. Cara ini dapat membantu anda sudah kepenatan kerana bekerja sepanjang hari di tempat kerja atau menguruskan rumah.

Apa yang pasti, untuk peringatan secara puratanya, bayi perlu bangun dan menyusu setiap 2-4 jam. Kadang-kadang sampai terpaksa mereka dikejutkan supaya ibu dapat menyusu.

Menarik tentang basinet, seorang wanita yang berkongsi mengenai sejenis buaian moden ‘basinet’ yang mencecah harga hingga RM7,000.

Dalam video TikTok yang dikongsikan semula ke Twitter oleh pengguna Amirah Amir, seorang lelaki menunjukkan bayinya sedang tidur lena di dalam basinet sementara isterinya tidur lena di sebelah.

Menurut lelaki itu, dia menyangka isteri kurang waras apabila ingin membeli basinet berharga $1,500 itu. Namun apabila dia melihat anaknya tidur sepanjang malam tanpa terjaga, lelaki itu percaya pelaburannya itu berbaloi.

Tular dengan harga yang mahal, netizen memberikan pelbagai pandangan.

Pelaburan berbaloi!

Tetap kena kejutkan bayi baru lahir untuk menyusu

Bagaimana pun perlu pastikan bayi bangun untuk menyusu susu ibu pada tempoh tertentu.

Keluarga: Jika ada bajet, ia pelaburan yang berbaloi buat anak pertama. Peranti akan digunakan untuk anak seterusnya. Apa pun ikut kemampuan masing-masing.


Sedekah Itu Pembuka Jalan, Walaupun Hanya Belanja Isteri Air Aje. Suami Ini Kongsikan Kisah Benar Yang Dialaminya Tentang Rezeki Tanpa Diduga

Tiap kali saya hadiahkan isteri sesuatu, pasti keesokannya orang yang tak dikenali beli emas. Amaunnya bukan sikit dan jarak kami jauh. Ada yang dari Johor, Terengganu, Kedah.

Buat sekali memang boleh kata kebetulan. Tapi tiap kali bagi, rezeki muncul dari sumber tak disangka-sangka. Dah tak dapat fikir guna logik akal lagi dah.

Sepertimana perkongsian Ustaz Ebit Lew, bagi 1 dapat 10. Korang yang dah biasa buat mesti tahu kan.

Semalam ingat nak singgah butik Hyat Hijab milik Puan Norhayati Yunus di Bangi. Tapi tak sempat, terpaksa bergegas ke airport.

Mendarat je di lapangan terbang, saya terus ke Starbucks beli minuman kegemaran si kekasih hati.
Rasa tak sedap hati kalau tak bagi sesuatu tiap kali pulang dari musafir.

Senyum je dia bila kita hulurkan. Air coklat je pun kan.

Kawan-kawan,

Dalam banyak buku kewangan malah fadhilat sedekah tulis, sedekah adalah pembuka jalan rezeki. Dalam bahasa omputeh selalu guna ayat, “what you give, you’ll get back.”

Orang paling afdal diberi ialah keluarga terdekat terutamanya isteri, anak-anak, ibu bapa dan adik beradik.

Ringan-ringankan tangan bagi hadiah dengan mereka. Nanti pasti ada rezeki yang di ‘unlock’ dari khazanah Illahi. Insha Allah.

Mereka memang tak mintak, tapi sekali sekala tak salah gembirakan hati mereka. Kann.

Happy Wife, Happy Life!


Bagus Cara Dr Halina Didik Anak. Tetap Solat Walaupun Duduk!

Kreadibilitinya dalam mendidik anak sungguh inspirasi. Bukan sahaja suaminya tetapi beliau sendiri. Sudah pastinya  Datin Dr Halina isteri kepada angkawasan negara. Siapa yang tak kena caranya mendidik anak. Malah melihat kepintaran anak-anaknya jelas mengambarkan ketegasan dalam mendidik anak-anak.


Nak Pergi Bercuti Bukan Soal Bajet Je Tetapi Fizikal Dan Mental. Ibu Ini Kongsi Tip Sebelum Bawa Anak Bercuti

Cuti sekolah bakal tiba. Tentu ada keluarga bercadang bercuti sama ada dalam negara atau luar negara, tentu pelbagai persiapan kena dilakukan. Jom kita ikuti perkongsian ini yang sungguh bermanfaat . Jom lihat tip dari Puan Cahaya Norhaini Sulaiman

Bismillah;

Tips travel long distance (13-14hrs flight) bersama anak-anak syurga kecil comel dan ramai (10 tahun, 8 tahun, 6 tahun dan baby 1 year plus)

1. Ibubapa banyakkan Solat Taubat

2. Ibubapa banyakkan Solat Tahajud mohon dipermudahkan urusan musafir

3. Niat musafir kerana ALLAH! Niat ini sangat penting.

Perlu diingatkan, apabila travel membawa anak-anak syurga yang kecil dan comel, mental dan fizikal ibubapa perlu bersedia.

Travel dengan anak kecil adalah masa ibubapa “infaqkan” harta, kasih sayang, emosi, jiwa raga dan wang ringgit kepada mereka.

Niatkan pengorbanan kepada anak-anak syurga Allahlah selayaknya membalasnya.

Jika nak enjoy, pergi travel berdua sahaja! (Suami & Isteri) tak perlu bawa anak-anak.

Membawa anak-anak syurga adalah ladang pahala andai niat dan matlamat yang betul dengan izin Allah.

Dan jangan berkira wang yang telah dilaburkan, ingat wang yang diinfaqkan kepada kaum keluarga terdekat Allah akan ganti segera mungkin, InsyaAllah.

Lagipula, salah satu saham selepas mati, anak yang soleh/ solehah. Salah satu cara mohon anak menjadi anak soleh/ solehah, doa ibubapa dan didik mereka dengan kasih sayang kerana Allah InsyaAllah.

Sewaktu kecil, create memories with them. Kita tak tahu usia kita berbaki berapa lama lagi untuk bersama.

4. Infaq, infaq, infaq

Sebelum travel infaq kepada beberapa individu atau pertubuhan atau anak yatim orang miskin dengan doa Allah permudahkan pemusafiran. Jangan malu jangan segan, mohon doa dari mereka. Kita tak tahu antara kita siapa doanya dimaqbulkan Allah.

5. Sedekah Subuh

Waktu hari nak travel, waktu Subuh sedekah dan niat lagi Allah mudahkan urusan musafir

6. Hadiahkan doa sewaktu pemusafiran kepada yang berhajat

Antara doa yang baik adalah doa orang musafir. Infaqkan masa dan tenaga doakan sahabat, kaum keluarga atau sesiapa sahaja yang berhajat

7. Mohon doa terutama dari ibubapa, keluarga, sahabat dan kenalan rapat keselamatan kita sewaktu musafir

8. Bawa Al-Quran! Wajib! Boleh tidak bawa seandainya 30 juzuk Alquran ada dalam minda ? beserta fahami makna dan tadabbur ayat-ayatnya. Jika masih belum ada dalam minda wajib bawa tiada alasan.

Untuk anak kecil yang sudah pandai baca Alquran, wajibkan juga mereka bawa beg & alquran senaskah masing-masing. Tidak berkongsi. Kenalkan kepada anak kecil kepentingan Alquran dan jaga hak Eksklusif. Kita jaga ‘dia’ InsyaAllah Allah jaga kita.

Yang kecil mohon mereka bawa iqro’ atau seumpama dengannya.

Letakkan Alquran no 1.

9. Beli family travel insurans.

10. Splitkan long distance journey kepada 2. Contoh jika travel mengambil masa 14 jam, cari flight 7 jam, berhenti tidur satu malam di
Hotel dan esoknya sambung travel 7 jam kembali.

Again its depends on your kids. Anak syurga saya, 7 hours are the maximum they can tolerate to be inside the flight.

11. Sebelum terus bawa long distance, cuba praktis bawa mereka travel dalam kereta 5-7jam non stop few times. Alhamdulillah, hari raya tempoh hari beberapa kali dapat praktis. InsyaAllah, practise makes perfect.

12. Cari flight yang kids friendly. Dalam kes saya, emirates flight sangat-sangat membantu. Anak-anak gembira dan juga ibubapa, Alhamdulillah.

Emirates flight mahal?

Alhamdulillah tsumma Alhamdulillah, Allah hadiahkan kami sekeluarga mendapat tiket sewaktu tempoh promosi dengan harga yang sangat rendah.

13. Buat checklist. Ada anak kecil, checklist sangat-sangat penting.

14. Bawa plastik sampah yang bergulung kecil, lebih kecil dari tapak tangan yang ada dalam 10-15 helai. Boleh beli di Mr DIY hanya dalam RM2.++ sahaja.

Plastik ini sangat multi purpose, boleh digunakan untuk anak-anak kecil jika muntah, boleh digunakan untuk buang pampers, bersihkan kawasan dan emergency digunakan untuk bawa barang etc.

15. Bawa set gunting, benang travel kit. Again, beli di Mr DIY tak sampai RM5.

16. Banyakkan bawa makanan dari Malaysia. Alhamdulillah airport Dubai dan London berdasarkan pengalaman tempoh hari, membenarkan makanan dibawa masuk seandainya mempunyai packaging yang baik.

17. Buat wristlet atau neckless yang ada nama, contact no, alamat hotel tentang anak-anak kita. Beri pada mereka setiap seorang sebagai simpanan.

18. Jika anda mengaku sebagai #pecintaalquran. Dalam flight perlu berjihad untuk mendengar/ membaca Alquran berbanding menonton Movie yang ada ratusan disediakan dalam Flight. Ingat, kita buat apa yang Allah suka, InsyaAllah mudah Allah bantu kita.

19. DOA DOA DOA!

Setelah berusaha sehabis baik, berdoa dan bertawakal kepada Allah. Saat ini kita akan diuji emosi anak-anak yang keletihan, kelaparan, full of energy.

Hanya kepada Allah tempat kita meminta dan bergantung.

Doa yang senantiasa basah dibibir seorang ibu sewaktu travel tempoh hari, Robbi Yassir Wala tuassir Robbi Tammim bil khair.

Dan sungguh Allah permudahkan semudah-mudahnya.

Wallahu Alam.

Nota ini hanyalah sebagai panduan. Boleh diubah suai mengikut kesesuaian masing-masing. InsyaAllah.

Astagfirullahal azim wa atubu ilaih
Allahu Akbar, Alahummasoliala Muhammad

“To be continued…”

Update: Baca tips travel ke Dubai https://www.facebook.com/690496924/posts/10155894409226925/

Next, tips ke UK. Doakan diberikan ilham dan masa untuk berkongsi.

Nota: Dengan izin Allah, walaupun terdapat beberapa cabaran, Allah permudahkan dan mendapat rezki yang tidak disangka-sangka sewaktu pemusafiran ini. Alhamdulillah


“Indah Aturan Allah. Lahir & Meninggal Tarikh Sama.” Cucu Kongsi Kisah Cinta Atuk Yahya & Nenek Zainoon. Sebak!

Benarlah ungkapan kasih sehingga ke hujung nyawa. Kisah pasangan warga emas ini cukup menyentuh hati.

Dalam satu perkongsian menerusi laman twitter, wanita ini memuat naik kisah cinta hingga hujung nyawa antara arwah datuk dan neneknya.

Menurut Atin Syu, pasangan suami isteri ini berkongsi tarikh lahir dan tarikh meninggal dunia yang sama. Allahyarham Wan Yahya meninggal dunia pada usia 86 tahun manakala isterinya, Allahyarham Wan Zainoon meninggal dunia pada usia 83 tahun.

“Indah sungguh aturan Allah. Cinta hingga hujung nyawa.”

Indah sungguh aturan Allah.
Cinta hingga hujung nyawa ❤☺
Always be together until the day they die.

Menurut Atin lagi, biarpun neneknya itu sedar diri sendiri kurang sihat, namun tetap ingin menjaga suami yang terlantar.

Lebih memilukan bila mana neneknya disahkan mempunyai kanser usus dan ditahan di wad diikuti datuk yang demam panas.

Nenek sgt kuat, tak pernah mengeluh utk jaga Atuk yg terlantar kt katil.. Siang malam tak kenal erti lelah.

Tapi tanpa sedar, rupanya Nenek ada kanser usus & ditahan di ward.
Keesokkannya, Atuk ditahan di ward sebab demam panas..

Nenek pernah ckp yg dia tak snggup tinggalkan Atuk keseorangan. Walaupun tengah menderita, tapi selalu menjaga sama sndiri

This is the last of our happy pictures.. who knows right? 😢

“Sesungguhnya jodoh & maut itu di tangan tuhan”

Pasangan suami isteri ini juga sentiasa menunaikan solat jemaah di masjid. Di samping itu, mereka sentiasa makan bersama dan menjaga antara satu sama lain.

“Mereka sentiasa bersama-sama solat jemaah di masjid setiap hari. Hingga atuk saya sakit saraf, tak boleh gerak kaki.

“Yang saya tahu, mereka tak pernah tinggal solat berjemaah di masjid sehingga mereka uzur. Selalu menjaga satu sama lain, tak ada mengeluh, sentiasa bersama ke mana sahaja,” jawab Atin ketika ditanya Siakap Keli.

“Mereka selalu makan bersama, tak pernah makan kat kedai. Selalunya nenek akan masak.

“Setiap Jumaat pun nenek akan selalu masakkan nasi minyak dan cekodok pisang dan ajak anak cucu cicit semua makan sekali kat rumah dia. Mereka begitu prihatin terhadap kami,” katanya.

“Saya tak pernah tengok atuk tinggikan suara kat nenek. Nenek pulak tak pernah bantah apa yang diminta atuk. Memang akan bincang baik-baik kalau ada masalah,” tambahnya.

Atin juga sempat berkongsi beberapa gambar arwah atuk dan neneknya ketika masih sihat. Sungguh manis kedua-duanya.

I’m sorry, I just can’t move on.. Let me share some pics of them..


Risau Paras Gula Tinggi Dalam Darah, Begini Dr Ni Sarankan Untuk Turunkan!

Pastinya buat ahli keluarga yang ada mengalami masalah kandungan paras gula yang tinggi dalam darah atau juga dikenali dengan penyakit kencing manis, berdepan dengan kesukaran untuk mengawal dan apatah lagi untuk menurunkan bacaan paras gula dalam darah.

Selain perlu mengambil ubat mengikut saranan doktor, perlu juga melakukan beberapa Perkara yang disarankan oleh doktor ini.

Diharapkan dengan perkongsian ini, dapat memberi pencerahan buat kita semua memantau tahap kesihatan ahli keluarga agar kekal sihat.

TIPS TURUNKAN GULA DALAM DARAH

1. Melakukan senaman

Melakukan senaman dengan lebih kerap dapat membantu menurunkan berat badan dan meningkatkan kepekatan insulin. Dengan senaman juga, ia dapat membantu otot menggunakan gula dalam darah dengan betul. Antara bentuk senaman yang boleh dilakukan seperti angkat berat, berjalan, berlari, berbasikal, menari, mendaki, berenang dan lain-lain.

2. Kawal pengambilan karbohidrat

Badan akan memecahkan karbohidrat ke dalam gula (glukosa) dan kemudian insulin memindahkan gula menjadi sel. Apabila anda makan terlalu banyak karbohidrat, tapi mempunyai masalah dengan insulin, ia dapat meningkatkan glukosa dalam darah. Oleh sebab itu, Persatuan Diabetes Amerika mengesyorkan pesakit diabetes supaya mengawal pengambilan karbohidrat.

3. Meningkatkan pengambilan serat

Serat melambatkan pencernaan karbohidrat dan penyerapan gula. Atas sebab itu, ia mengurangkan kenaikan paras gula dalam darah. Makanan yang mengandungi serat yang tinggi seperti sayur-sayuran, buah-buahan, kekacang dan bijirin. Pengambilan serat harian yang disyorkan sebanyak 25 gram untuk wanita dan 38 gram bagi lelaki.

4. Minum banyak air dan kekal hidrasi

Minum air yang cukup boleh membantu mengekalkan paras gula dalam darah dan buah pinggang boleh mengalirkan gula yang berlebihan melalui air kencing. Kajian menunjukkan, mereka yang minum banyak air masak mempunyai risiko lebih rendah untuk menghidap diabetes.

5. Kawal pengambilan makanan

Paling penting adalah mengawal pengambilan kalori setiap hari dengan mengambil saiz hidangan yang lebih kecil.

6. Pilih makanan yang kurang Glycemic Index

Glycemic index ini bertujuan menilai tindak balas gula dalam badan terhadap makanan yang mengandungi karbohidrat. Makanan yang mengandungi glycemix index yang rendah dapat mengurangkan tahap gula dalam darah mengikut jangka masa panjang. Contohnya: makanan laut, daging, telur,gandum, barli, kacang, ubi, jagung, buah-buahan dan sayur-sayuran.

7. Kawal stress dan dapatkan tidur yang mencukupi

Tekanan boleh menjejaskan paras gula. Yoga dan meditasi dapat mengurangkan stress dan membetulkan masalah rembesan insulin terhadap pesakit kencing manis kronik. Selain itu, mendapatkan tidur yang cukup juga penting bagi memastikan kesihatan tetap terkawal dengan sempurna.
Jadi, adalah lebih baik untuk mendapatkan jumlah tidur yang berkualiti setiap malam.

8. Pantau tahap gula dalam darah

Sentiasa ukur dan pantau tahap glukosa darah. Dari situ, anda boleh mengetahui penyesuaian dalam makanan dan ubat-ubatan.

9. Mengamalkan makanan yang kaya magnesium dan kromium

Diabetes juga dikaitkan dengan kekurangan mikronutrien seperti kromium, mineral dan magnesium. Dua kajian pesakit kencing manis menunjukkan, kromium mempunyai manfaat bagi mengawal gula dalam darah.
Manakala, kelebihan magnesium pula menunjukkan paras gula rendah. Sebab itu, jika kekurangan magnesium risiko yang lebih tinggi untuk menghidap diabetes. Makanan kaya magnesium seperti sayuran berdaun gelap, bijirin penuh, ikan, coklat, pisang, alpukat dan kekacang.

10. Turunkan berat badan

Untuk mencegah diabetes, anda harus menurunkan berat badan supaya masalah itu dapat diatasi pada masa hadapan. Malah ia lebih berfungsi berbanding makan ubat.

a) Makanan yang perlu dielakkan pesakit diabetes

• Semua jenis gula, minuman berkarbonat, kordial, sirap, jem, kaya,kuih manis, aiskrim, susu pekat manis, yogurt manis, buah dalam tin, jeli dan lain-lain.

b) Makanan yang boleh diambil mengikut sukatan

• Bijirin, nasi, roti, biskut, kuih yang tidak manis, semua jenis pasta dan mi, capati, roti canai, tosai, semua jenis ubi, kekacang, susu dan buah-buahan.

c) Makanan yang boleh diambil secara bebas

• Semua jenis sayur-sayuran, lobak merah, lobak putih, labu, teh cina, air kosong, barli tanpa gula, kopi dan teh tanpa gula, rempah ratus dan herba, semua daging tanpa lemak, ayam tanpa kulit, tauhu, ikan, telur dan ikan bilis.

Sumber : Dr Zubaidi Hj Ahmad


“Comel Tengok Ella Layan Anak. Lembut Je.” Bercuti Sekeluarga, Wajah Anak Angkat Ella Raih Perhatian, Nampak Seiras Kapten Azhar!

Mungkin ramai yang tidak tahu, ratu rock Malaysia, Ella mengambil seorang anak angkat perempuan beberapa tahun lalu.

Anak kecil yang diberi  nama Shanome Az Zahra, Itu nyata melengkapi sekaligus menceriakan kehidupan rumahtangga pasangan ini.

Pemilik nama sebenar, Nor Zila Aminuddin  dan suami, Kapten Azhar walau bagaimanapun jarang berkongsi mengenai anak angkat mereka.

Dalam satu perkongsian sebelum ini, Ella mengakui kehadiran Shanome Az Zahra memberikan kebahagiaan buat keluarganya selain rutin hariannya kini sudah berubah sepenuhnya sejak kehadiran si comel tersebut.

“Alhamdulillah, kehidupan kini bertambah bahagia, saya dan suami sentiasa mencari masa untuk diluangkan bersama anak kami.

“Rutin harian pun berubah 360 darjah, saya kena tukar semula jadual harian. Kalau dulu shopping untuk diri sendiri, sekarang ini anak menjadi keutamaan.

“Saya seronok menjaganya dan suami pun sama-sama membantu jaga Shanome. Kalau salah seorang sibuk dengan kerja, yang seorang lagi akan jaga. Kalau kami berdua sibuk, akan ada orang yang jaga dia. Semua saya pantau untuk Shanome,” katanya.

Terbaru menerusi laman instagramnya, Ella memuatnaik satu video ketika mereka sekeluarga bercuti baru-baru ini.

Dalam perkongsian tersebut, Ella berada di bandar Muar, Johor dan sedang menikmati sarapan di sana. Menerusi video itu, turut ada bersama adalah suami dan anaknya.

Video tersebut meraih perhatian ramai memandangkan pelantun lagu Sepi Sekuntum Mawar Merah ini jarang berkongsi perkembangan anak tersayang di media sosial.

Bahkan rata-rata yang pernah melihat si kecil ini menyatakan Shanome sudah kelihatan besar dan tinggi.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Bila Minyak Masak Guna Berulang Kali. Alert Peringatan Doktor Ini.

Semua inginkan punya tubuh badan yang sihat. Nyata kesihatan merupakan sesuatu yang amat penting dalam dir seseorang manusia. Jika tak menjaga kesihatan tentu badan mudah diserang pelbagai penyakit.

Ikuti perkongsiannya.

JANGAN GUNA MINYAK MASAK BERKALI-KALI

Minyak masak yang digunakan berulang kali boleh menyebabkan hipertensi, merosakkan hati dan meningkatkan risiko kanser.

Minyak masak tidak sepatutnya digunakan lebih dari dua atau tiga kali untuk menggoreng.Yang terbaik menggunakannya hanya sekali.

DAPATKAN MINYAK YANG ADA PENGESAHAN SIRIM

Apabila digunakan berulang kali, tahap kelikatan hidrokarbon di dalam minyak masak meningkat dan menyebabkan salur arteri tersumbat, hipertensi dan merosakkan hati.

Kebanyakan kita tidak membuang minyak yang telah digunakan dan menggunakanya lagi beberapa kali sebelum dibuang.

Selain itu dalam kajian yang pernah dilakukan oleh Universiti Kebangsaan Malaysia, ke atas 19 jenama minyak masak mendapati bahawa kebanyakan minyak dalam peket 1 kg ini tidak sihat mengikut piawaian yang ditetapkan Lembaga Minyak Sawit Malaysia.

Oleh itu masyarakat diingatkan agar berhati-hati menggunakan minyak masak dalam peket 1kg. Sebagai langkah selamat, gunakan minyak yang mendapat pengesahan dari SIRIM sahaja.

Selain daripada itu, elakkan dari membeli minyak yang tidak dapat dipastikan pengeluarnya walaupun harganya adalah lebih murah.

Fenomena ini akan menyebabkan pengguna lebih terdedah kepada risiko untuk memakan minyak yang telah dikitar semula.

Bagi mengelakkan kemudaratan kesihatan, masyarakat mestilah mengurangkan tabiat makan makanan yang digoreng di luar rumah kerana dibimbangi peniaga menggunakan minyak masak yang dikitar semula kerana berharga murah dan dapat mengurangkan kos.

Selain itu, dengan cara ini, bukan sahaja dapat menjamin kesihatan tubuh dan minda, malah perkara utama adalah makanan yang dinikmati dijamin berkualiti dan halal.

Rumusannya, mana-mana minyak masak boleh digunakan selagi ada label SIRIM untuk menjamin kesihatan kita. Jangan gunakan minyak masak berulang kali. Minyak yang dikitar semula hanya sesuai dijadikan biodisel untuk bahan bakar.


Isteri Bersabar & Susun Strategi Bila Suami Ada Orang Ketiga-Ustaz Don

Hidup berpasangan adalah fitrah kehidupan dan Allah SWT menciptakan manusia berpasang-pasangan kerana mereka saling memerlukan antara satu sama lain, sekali gus mewujudkan perasaan kasih sayang (mawaddah wa rahmah).

Namun kehadiran orang ketiga membuatkan isteri merasakan dirinya tidak dihargai sehingga membuatkan rumah tangga tidak lagi bahagia.

Sebagaimana perkongsian pendakwah Ustaz Don Daniyal bahawa kehadiran orang ketiga yang mampu merosakkan ikatan sesebuah perkahwinan.

ISTERI BELAJAR BERSABAR

Dalam hal ini, menerusi mStar, Don,38 menasihati para isteri apabila melalui situasi ini harus bersikap sabar.

Katanya jika suami mempunyai orang ketiga isteri harus belajar bersabar.

“Apabila isteri tahu bahawa suami ada perempuan lain, dia perlu belajar untuk bersabar.

Katanya lagi, selain bersabar, kena susun semula strategi untuk memenangkan haknya semula.

SUAMI CARI ALASAN KELEMAHAN ISTERI

Katanya lagi, suami akan mencari alasan kekurangan isteri supaya ada orang lain boleh menambah.

“Jika suami suka pada perempuan lain, dia akan mencari alasan apa yang membuatkan isteri dia kurang supaya ada orang lain boleh menambah.

“Itu normal, semua orang mesti bersetuju tentang perkara tersebut.”

Dalam hal ini, Don berkata jika seorang isteri menunjukkan kemarahannya berdepan isu berkenaan, ia merupakan salah satu kekurangan yang mungkin akan menjadi alasan suami mencari pengganti.

Dalam pada itu, dia juga berpesan supaya pasangan suami isteri tampil beranikan diri meminta pertolongan dan nasihat daripada keluarga jika berlaku permasalahan antara mereka.


Isteri Sakit, Suami Ni Menangis Dapat Makan Dari Air Tangan Isteri. Netizen Pula Tersentuh Hati!

Nak suami sayang, kenalah ‘ikat perutnya’. Begitulah yang selalu orang tua-tua pesan, dengan memasak ia mampu mengikat kasih sayang daripada seorang suami.

Itulah juga kelaziman, sebagai isteri dan ibu kita akan memasak dengan penuh kasih sayang untuk keluarga tercinta.

Begitu juga buat Faziera yang menyediakan setiap hari  hidangan untuk keluarganya. Namun baru-baru ini, kesihatannya diuji dan disahkan mengalami masalah Myasthenia Gravis yang mengakibatkan otot tubuh lemah serta gangguan pada saraf.

Apa yang lebih sedih lagi, difahamkan Faziera masih lagi di dalam tempuh berpantang setelah melahirkan anak kedua.

Hal ini menyebabkan dia terpaksa di tahan di wad untuk mendapatkan rawatan yang sewajarnya. Setelah hampir sebulan dan kini masih lagi dalam proses penyembuhan, baru-baru ini Faziera terdetik untuk measuk ke dapur untuk menyediakan hidangan dari air tangannya sendiri setelah merasakan ada sedikit kekuatan untuk memasak.

Berkongsi momen istimewa tersebut di akaun tiktok, dilihat ketika memasak hidangan nasi goreng dia turut dibantu oleh suami tercinta.

“Hari ini rasa macam kuat sikit tangan. Pergi dapur tengok nasi ada sikit. Kasihan husband lama sangat tak makan masakan aku. Buat sikit nasi goreng yang mduah je. Sebab tak larat sangat. Gaul-gaul pun dia yang tolong. Gigil sikit tangan.”

Hal ini dilihat cukup menyentuh perasaan, apatah lagi bertukar sebak apabila suaminya terus mengalirkan air mata dek kerana terlalu rindu menikmati hidangan dari air tangan isterinya.

“Ketika makan tunduk sahaja. Ingatkan kenapa. Menalir air mata dia rupanya. Sedih sebab sudah lama sangat tak makan masakan aku”

Meninjau di rungan komen, rata-rata netizen turut tersentuh hati melihat pasangan suami isteri ini. Dalam pada itu ramai juga yang mengakui rekasi suaminya itu dapat dilihat betapa ikhlas dan setia cintanya kepada isteri. Tidak dengan itu, ramai juga mendoakan agar si isteri segera sembuh seperti sedia kala.

“Suami yg sgt menghargai..seronok dlm sedih tgk”

“Tiba2 air mata saya pun mengalir. Rindu juga masakan wife. Ya Allah, Engkau berikan kesembuhan buat isteri saya yang tercinta. Aamiin”

“Sedihnya saya tengok video ni. Hiduplah kamu dgn penuh kasih sayang. Dah 4 bulan lebih saya tak masak untuk suami saya sbb Allah dah jemput dia”

“bukan senang nk dpt suami yg betul² menghargai isterinya

“Alhamdulillah kak .. suami akak sgt menghargai, sedih tengok”

“Ya Allah, semoga sis cepat sembuh. Amin”


Terasa Sukar Ajar Anak Di Rumah, Ulang-ulang Baca Ayat Ni Agar Lebih Dipermudahkan!


“Isteri Tegas, Saya Simple Itulah Warna Warni Rumah Tangga Kami”-Ezad Lazim

Pasangan yang cukup sempoi, senada dan seiring baik dalam hal kerjaya mahupun rumah tangga. Ezad Lazim dan Zeana Ramli, pasangan sama sepadan kini cukup bahagia ditambah dengan kehadiran sepasang anak comel sebagai penyeri rumah tangga.

“Alhamdulillah, sehingga kini saya masih lagi aktif dalam dunia seni. Peluang dan rezeki tidak berbelah bahagia berkat kehadiran anak dan isteri. walaupun industri kini nampak ‘slow’ ditambah kehadiran anak muda memberi satu persaingan yang sihat ditambah dengan adanya medium media sosial merancakkan lagi industri.

“Ini juga satu bonus untuk mereka dan walaupun ia medium baru untuk artis lama seperti saya, namun tidak menjadi hal. Cara mungkin berbeza dengan dahulu tapi kita kena ikut peredaran zaman dan saya harus seiring. Pun begitu saya bersyukur kerana biar ada bakat baru namun saya masih diterima oleh peminat, ini pun dan cukup terbaik untuk orang lama seperti saya.

“Walaupun sibuk dengan urusan kerja, saya beruntung kerana isteri banyak menguruskan hal keran dia menjadi pengurus peribadi. Dialah isteri dan dia juga pengurus saya. dia bijak urus masa dan kerjaya begitu juga saya. saya beruntung kerana adanya dia. Memang ada kala saya kasihan melihat dia kepenatan urus saya dan rumah tangga, tetapi dia tidak mengeluh.
Sebagai suami saya bantu mana yang patut. Yang pastinya dia banyak buat tetapi saya cuba bantu mana yang boleh.

Isteri garang suami simple
Tambah pelantun lagu Demi Cinta ini lagi, isterinya banyak ajar anak-anak berdikari manakala dia pula berbeza kerana sejak dahulu jenis yang simple.

“Soal garang memang Zeana lagi garang, tegas dengan anak-anak. Mereka banyak meminta dengan saya kerana ikut apa jua kemahuan anak-anak. Lagipun ini pengalaman sebagai ibu bapa sementelah kami berdua berkahwin dalam usia agak lewat dan membesarkan anak-anak sendiri jadi itu tidak menjadi masalah. Anak-anak jua punca rezeki dan penguat kasih sayang antara kami suami isteri.

“Zeana juga jenis yang suka akan kesempurnaan. Kalau tukar tempat letak barang esoknya pasti dia akan menukar kembali. Dia suka ikut stail dia, kalau ada pembantu rumah pasti susah nak bekerjasama. Dia jenis yang mahu sempurna di matanya. Mungkin kerana Zeana sudah berdikari sejak kecil, jadi bila marah saya malas nak bantu takut salah lagi. Tapi kasihan pula kalau biar dia buat sendiri. Namun pada saya inilah asam garam dan warna-warni serta corak dalam rumah tangga kami.

“Dalam hal anak-anak dia yang banyak buat. Kebetulan anak sulung agak pelat jadi untuk bagi dia cepat cakap kami hantar ke sekolah Cina kerana di situ banyak bercakap bahasa Inggeris. Alhamdulillah, nampak perbezaan. Dia berani bercakap dan nampak macam-macam benda baru yang dia belajar.

“Kalau diikutkan saya tak setuju untuk hantar anak ke sekolah awal kerana baru umur 4 tahun. Saya tak suka ‘push’ anak kerana lama kelamaan mereka akan belajar juga cuma beza lambat dengan cepat. Tetapi Zeana yakinkan saya untuk memastikan anak boleh bercakap seperti rakan seusianya.

Mahu anak pilih kerjaya lain
Ditanya mengenai perancangan masa depan sama ada akan terus aktif dalam bidang nyanyian atau mencuba bidang lain, Zeana memberitahu mereka kini sedang mencuba bidang bisnes pakaian.

“Kalau diikutkan sebelum ini pelbagai bisnes kami buat dari tudung, kurta, baju melayu, parfum dan terbaru kami cuba pula baju sekolah. Walaupun sedar ramai artis yang terbabit dalam bisnes tetapi itu tidak menjadi hal. Sementelah adanya peminat itu memudahkan lagi bisnes.

“Baju sekolah jadi pilihan kerana tak ramai artis yang memilih bidang ini dan ini satu idea yang baik. Semua orang tahu baju sekolah satu keperluan cuma tinggal lagi cara bagaimana kita memasarkannya supaya ia diperluaskan dan mendapat tempat di hati peminat.

“Idea hasilkan baju sekolah datang secara spontan waktu memikirkan bagaimana nanti anak kami akan bersekolah. Kebetulan tidak ramai yang buat baju sekolah, kami cuba cari satu sumber pendapatan dan ia boleh jadi satu jenama yang boleh terkenal. Kami pilih jenama BIJAK dan kelebihan kami ada kilang sendiri yang dikongsi dengan keluarga. Dalam masa yang sama kami merancang untuk membuka syarikat dan mencari bakat baru atau artis untuk membuat persembahan.

“Soal kerjaya anak-anak, pada kami kalau boleh biarlah mereka memilih kerjaya lain. Suami juga impikan anak terbabit dalam bidang lain, tetapi kalau mereka nak ke arah bidang seni saya dan suami tak akan halang andai itu minat dan kecenderungan mereka. Yang penting pendidikan kami utamakan.

Sumber: Majalah Keluarga Jan-Mac 2018


Fakta Asas Kena Tahu Sebelum Beli Tanah. Peguam Ni Listkan, Jangan Hanya Setuju Je Bila Berkenan, Nanti Rugi!

Merancang membeli tanah untuk membina rumah impian dengan memiliki sebidang tanah yang luas dan selesa tentunya memerlukan perancangan yang rapi. Apatah lagi ini merupakan pelaburan jangka panjang dan memerlukan modal yang besar.

Oleh itu, jangan tersilap langkah. Ambil tahu serba sedikit fakta asas yang dikongsikan oleh peguam ini. Semoga dengan perkongsian ini dapat membuka minda dan menjadikan kita celik dalam perkara asas berkaitan hartanah. Jom semak.

PERINGATAN KEPADA MEREKA YANG NAK BELI TANAH. PASTIKAN ANDA SEMAK 10 CHECKLIST INI

Peringatan saya buat sesiapa yang ingin beli tanah, pastikan tanah tersebut free from all encumbrances ( bebas daripada sebarang bebanan) sebelum anda buat keputusan untuk beli.

Jangan hanya bersetuju untuk beli disebabkan tertarik dengan lokasi dan keadaan tanah semata-mata. Lokasi dan keadaan tanah tidak akan membawa apa-apa erti kepada anda seandainya tanah yang anda beli tersebut tidak bebas daripada bebanan.

Sesuatu tanah itu dianggap “not free from all encumbrances” sekiranya :

1. Dalam geran masih nama tuan punya yang telah meninggal dunia dan masih belum diturunmilik kepada nama waris si mati.

2. Terdapat kaveat atas hakmilik tanah.

3. Sekiranya tanah yang ingin dijual adalah tanah lot bangunan, status tanah masih lagi pertanian.

4. Hakmilik individu yang berasingan terhadap tanah tersebut masih belum dikeluarkan.

5. Terdapat sekatan kepentingan (consent) ke atas tanah tersebut.

6. Tanah masih digadai kepada bank.

7. Terdapat perintah mahkamah terhadap tanah tersebut.

8. Sekiranya tuan tanah ramai, ada tuan tanah yang tidak setuju terhadap penjualan tersebut.

9. Terdapat setinggan (illegal occupant) di atas tanah.

10. Tanah dalam tindakan lelongan oleh bank.

Kalau anda terpaksa beli juga, pastikan anda dapatkan nasihat perundangan daripada Peguam Hartanah yang berpengalaman supaya hak dan kepentingan anda sebagai pembeli sentiasa dilindungi.

Terima kasih.

SALKUKHAIRI ABD SUKOR
Pengerusi
Gabungan Peguam Hartanah Rakyat (GEMPHAR)


Rupanya Ni Cara Yang Betul Berpuasa Kalau Nak Diet, Dengar Apa Kata Dr Zubaidi Ni!

Ramai diantara kita mengambil kesempatan untuk berdiet di bulan puasa. Lebih-lebih lagi bagi ibu dan wanita-wanita yang mahu tampil cantik bergaya di hari raya.

Ibu-ibu kenalah ambil kesempatan ni kalau nak cantik dan langsing. Walaupun dah berjaya kawal nasi dan makanan lain tetapi berat masih lagi sama dan tak mahu turun. Nak tahu kenapa? Baca seperti yang dikatakan oleh Dr Zubaidi Hj Ahmad ini.

Cara Betul Berdiet Ketika Puasa

Dulu masa kecil saya beranggapan perlu makan banyak untuk mendapat tenaga. Jadi bila berbuka dan sahur banyak masa digunakan untuk membantu emak menyediakan makanan dan banyak juga masa untuk makan.

Rupanya untuk kekal bertenaga, sihat dan bersemangat, kita perlu banyak minum air. Makan ala kadar dengan kurma, susu, mentega, bubur barli.

Tenaga akan didapati dari glycogen yang disimpan di hati dan otot serta lemak yang disimpan dalam sel-sel lemak selama ini.

Patutlah berat sentiasa bertambah walaupun berpuasa dan masyarakat kita yang mempunyai sakit kronik tidak pernah sihat sungguh pun berpuasa.

InsyaAllah kali ini berpuasa dengan cara yang betul, banyakkan amalan dan doa.

#dietdrzubaidi
#ramadhankaremdrzubaidi

Kredit: Dr Zubaidi Hj Ahmad


“Isteri Ni Baik Buruk Kita Dia Terima, Ikhlas. Tujuan Tag Atau Mention Kau Sebab Dia Nak Cakap Terima Kasih. Deep Betul Perkongsian Lelaki Ini!

Suami isteri saling memerlukan. Ibarat irama dan lagu yang tak dapat dipisahkan, masing-masing memainkan peranan sendiri dalam menggerakkan bahtera rumah tangga.

Justeru, kerjasama, bertolak ansur dan saling memahami adalah kunci kebahagiaan dalam sesebuah rumah tangga.

Jom kita baca dan jadikan panduan dalam melayari alam rumah tangga dengan harmoni dan bahagia!

WANITA-WANITA YANG SETIA.

Suami dan isteri ada peranan masing masing. Peranan dan tanggungjawab suami besar, bukan hanya sekadar berstatus suami. Kita yang lelaki ni, kalau tak diberitahu dan kalau tak di ingatkan, kalau tak ditimpa musibah, kita lupa.

Itu memang sifat kita. Ini sekadar pedoman buat lelaki dan suami seperti aku yang seringkali terlupa.

Kita duduk dalam rahim wanita 9 bulan 10 hari lamanya, sampai koyak isinya untuk lahirkan kita dulu, anak-anak kita nanti. Luka kulitnya dengan benang jahitan yg kekal parutnya sampai bila-bila.

Darah dan airmata yang tumpah tu kita nak kira macam mana? Saat diorang menahan derita dan sakit tu kita nak balas dengan apa?

Kita tanya diorang, sejak lahirkan kita sejak lahirkan anak-anak kita, bila last diorang makan kenyang sekenyangnya?

Bila masanya diorang dapat tidur senyenyaknya?

Pernah kita bangun teman isteri susukan anak, tahan belakang badan isteri masa menyusukan zuriat kita dengan sakit epidural, czer, meneran yang masih berbaki?

Jangan cakap kau, aku sendiri tak mampu, serius. Tak terlayan nak bangun setiap 2-3 jam. Dioranglah bangun paling awal, tidur paling lambat.

Kita tanya mak dan isteri kita, waktu bila yang diorang paling takut sekali?

Waktu diorang rasa nak demam. Siapa nak jaga anak-anak, siapkan makan pakai kita? Nak harap kita yang lelaki ni? Harapan.

Tak pernah langsung dikisahnya pasal sihat atau sakit asalkan kebajikan dan keperluan suami serta anak-anak terjaga.

Apa yang susah, apa yang sombong sangat nak pura-pura tak ingat? Tegas mempertahankan ego ‘Aku Suami’ tak kena pada tempatnya? Sampai ada yang terajang anak isteri kononnya nak mengajar.

Kalau mak kau tau perangai kau macam tu dari kecik dia dah picit-picit kau sampai keluar taik hijau. Cuba kita ingat balik, bila waktu diorang cuti sejak kau terima nikahnya? Cuti dari tugas isteri dan ibu.

Mak dan isteri pengorbanannya sama.

Disisi Tuhan mereka adalah makhluk yang dimuliakan. Sehina dan sejahat jahat kita dulu, mak dan isterilah yang takkan berpaling muka dari kita. Setia di sebelah dengan harapan ada sinar untuk kita berubah, nikmati bahagia bersama.

Kita komplen isteri tak dengar cakap, tak turut perintah, tak lawa macam dulu. Kalau nak cerita pasal dulu, kau ingat dulu kau sorang je ke nak dia?

Kalau dia tau perangai kau kaki pukul, kaki dadah, buat dia macam khadam kau ingat dia nak ke kat kau? Nak bini lawa bukan main tapi minta beli set makeup pun kau kata membazir, baik buat makan dari beli benda yang tak penting katerr koo.

Baju seluar isteri dari kahwin sampai anak 3 tak bertukar-tukar tapi kau bukan main melaram dengan baju Supreme, sportrim 20 inci.

Siapa isteri kita adalah siapa diri kita ni. Tengok balik diri kita sebagai suami macam mana. Bila kita rasa kita bagus tapi isteri tak bagus dan tak betul memanjang, itulah permulaan masalah.

Kita nak cakap pasal tugas dan tanggungjawab isteri, kau list-kan kita punya, dia list kan dia punya. Kau tengok siapa punya lagi panjang berjela terutama bagi isteri yang tidak bekerja. Cuba buat, berdebar tak berdebar bila kau tengok kau punya tak sampai suku dari isteri kau.

Aku tak nak cakap pasal agama sangat sebab kau orang lebih arif, lebih pandai. Ini soal menyantuni, memahami, menghargai dan kesepakatan dalam rumahtangga.

Bertahun tahun kau abaikan anak isteri dengan lebihkan benda kat luar atau kawan-kawan yang menjahanamkan kau, jangan nanti bila anak kau tak dengar cakap, isteri kau rasa dia boleh hidup tanpa kau baru kau nak tepuk dahi. Itu jam, tengok kau happy tak happy.

Kawan yang kita patut berkawan adalah mereka yang

“Tak apa bro settle anak bini dulu. Lepak ni bila bila boleh”.

Bukan yang “Pirahhh! Dengan bini pun takut ke woi, kah kah”.

Kau tak tau dia keluar rumah sampai tolak kereta tolak motor, dah jauh baru start. Kau tak tau dia punya masalah kat rumah menimbun-nimbun. Melepak, kalah orang bisnes sampai ke tengah pagi. Tiap hari tiap minggu pulak tu.

Kawan ni penting jugak, bukan tak penting. Cuma aku nak kau tanya diri kau 1 benda je. Kau sakit, kau lumpuh, kau susah tak makan anak beranak esok, siapa yang jaga siapa yang mandikan kau dan siapa yang bantu kau cari duit nak suap anak anak?

Betul, kawan datang bagi bantuan, sokongan dan bagi sumbangan, tapi setakat mana dan sampai bila? Diorang pun ada keluarga, ada komitmen lain. Isteri kau jugak nanti kat sebelah. Isteri kau yang luar biasa tu.

Jangan lebihkan kawan sampai anak anak dan isteri terasa. Pandai-pandailah kau atur.

Bila aku cakap pasal ego lelaki atau suami, kau tahu marah, apatah lagi nanti bila mak atau isteri kau tegur pasal ego kau. Bila isteri suruh baca, kau suruh lukis. Malas benor nak membaca. Kalau bermanfaat, cedoklah buat panduan tapi kalau buruk, kau abaikan sudah. Peningkan kepala kau buat apa?

Isteri ni baik buruk kita semua dia terima, ikhlas. Tujuan dia tag atau mention kau sebab dia nak cakap terima kasih atau untuk kau buat panduan mana yang baik dan bermanfaat.

Aku tak cakap aku cukup bagus untuk nasihat orang, anak pun baru 2 orang tapi kau lelaki aku lelaki, hanya kita yang tau dan kita sahaja yang faham perangai kita.

Ingat, tak semua memiliki peluang kedua dan tak semua peluang kedua sama seperti peluang pertama.

Jangan sia-siakan.


Begini Caranya Nak Tingkatkan Fokus Anak Pra Sekolah. Cuba Lakukan Aktiviti Ini

Fokus atau tumpuan adalah otot yang memerlukan senaman secara teratur untuk ditingkatkan tahapnya. Sesetengah kanak-kanak dilahirkan dengan tahap fokus yang lebih tinggi berbanding dengan kanak-kanak lain. Namun semua kanak-kanak boleh mempelajari strategi untuk memberi tumpuan dan mengekalkan tempoh fokus mereka.

Namun, aktiviti yang membosankan, agak sukar atau kurang menyeronokkan akan mencabar tahap fokus mereka. Untuk edisi ini, saya kongsi beberapa aktiviti yang, dengan izin Tuhan, akan membantu meningkatkan tumpuan/fokus si kecil anda.

Aktiviti 1

Masa khas untuk latihan fokus

Berikan masa yang munasabah untuk anak anda berlatih memberi tumpuan kepada tugasan-tugasan tertentu di rumah di bawah pemerhatian anda sebagai papa atau mama yang prihatin.

Kanak-kanak pada usia lewat pendidikan praformal (antara empat hingga enam tahun) biasanya boleh menumpukan perhatian antara lima hingga 20 minit pada satu-satu masa. Namun, tempoh ini berbeza antara tugasan yang biasa (fokus yang lebih lama) dengan tugasan baharu yang mungkin lebih mencabar keupayaan mereka (fokus yang lebih pendek).

Aktiviti 2

Bantu si kecil memfokus kepada satu  perkara/tugasan pada satu masa

Sebagai orang dewasa, kita memuji keupayaan untuk melakukan pelbagai tugasan pada satu-satu masa (multi-tasking). Tetapi, penyelidikan membuktikan bahawa ‘kebolehan’ seperti ini sebenarnya mengurangkan tumpuan dan merendahkan prestasi kerja! Untuk kanak-kanak tadika, mereka tidak patut diajar memfokus kepada banyak perkara atau tugasan pada satu-satu masa kerana mereka akan ‘terkejut’ dan langsung tidak dapat berfikir dan berfungsi dengan baik. Oleh itu,  ajarlah si kecil memberi fokus kepada satu perkara sahaja pada satu-satu masa agar tahap tumpuannya dapat ditingkatkan.

Aktiviti 3

Jadualkan masa melakukan kerja sekolah di tempat yang sesuai

Seperti diterangkan di atas, melakukan pelbagai tugasan pada satu-satu masa (multi-tasking) agak mengganggu tahap tumpuan kanak-kanak. Oleh sebab itu, amat penting untuk mama dan papa mengurangkan gangguan luaran semasa si kecil sedang membuat latihan belajar, membaca buku dan aktiviti pembelajaran lain. Latihlah si kecil anda untuk membuat kerja rumah di meja khas atau di tempat yang tetap tanpa gangguan televisyen, telefon, komputer tablet dan sebagainya. Pastikan juga jadual tetap dibuat setiap hari, misalnya dua jam setiap malam untuk kerja rumah dan membaca.

Aktiviti 4

Berikan masa juga untuk si kecil berehat sebentar!

Kanak-kanak pada usia lewat pendidikan praformal belum mempunyai tahap keupayaan mental yang tinggi untuk memfokus atau memberi perhatian sepenuhnya tanpa rehat. Mereka perlu bangun, bergerak dan melakukan sesuatu aktiviti yang santai selepas menghabiskan masa mereka menumpukan perhatian kepada sesuatu. Banyak manfaat akan diraih jika si kecil diberi masa-masa untuk berehat sebentar sekadar beberapa minit dan ‘mengecaj’ semula minda mereka, terutama semasa mereka sedang melakukan tugasan-tugasan kerja rumah yang terpaksa disiapkan sebelum esok hari.

Aktiviti 5

Latih si kecil anda untuk bernafas dengan tenang

Pernafasan terkawal (diafragmatik) dapat memperlahankan kadar denyutan jantung kita dan menenangkan minda supaya kita dapat menumpukan perhatian. Ini adalah kemahiran penting untuk kanak-kanak apabila mereka menghadapi tugas-tugas yang mencabar, yang boleh membuat mereka cemas dan meningkatkan kadar denyutan nadi mereka.Kerisauan pasti akan mengganggu tahap tumpuan mereka. Maka, mencari jalan untuk menjadikan sesuatu tugasan lebih ‘mudah’ sangat penting untuk si kecil anda. Pernafasan terkawal dan menenangkan tubuh adalah salah satu daripada strategi efektif ke arah ini.

Aktiviti 6

Bahagikan tugasan besar kepada tugasan-tugasan yang lebih kecil

Ini adalah satu lagi strategi untuk membantu kanak-kanak meningkatkan tahap tumpuan semasa melakukan tugasan yang mencabar minda dan kesabaran mereka. Jika anak anda sedang belajar untuk mengikat tali kasut, buat matlamat pertama untuk menguasai simpulan awal, kemudian beralih pula kepada membuat dua gelung dengan tali kasut sehingga dia tahu dengan tepat bagaimana cara untuk melakukannya dengan sendiri. Kanak-kanak masih belum cekap ‘memecahkan’ sesuatu tugasan kepada bahagian yang lebih kecil. Si kecil anda perlukan bantuan untuk menguasai keupayaan penting ini.

Aktiviti 7

Ajar si kecil untuk meningkatkan tahap pemerhatian dalaman diri

Kanak-kanak mudah terganggu oleh ‘rangsangan dalaman diri’, seperti sensasi fizikal atau kenangan yang menghiburkan diri mereka. Walaupun daya imaginasi kanak-kanak adalah sesuatu yang luar biasa, kita perlukan mereka untuk menghindari gangguan fikiran sambil membina keupayaan untuk menumpukan perhatian dengan lebih cekap dan lebih lama. Cuba latih si kecil anda untuk memerhatikan keadaan fizikal di sekelilingnya kemudian menerangkan tentang keadaan itu, melihat objek-objek yang ada di dalam rumah sambil melukiskannya atau mendengar lirik lagu bersama-sama kemudian menyanyikannya.

Kesimpulan:

Peningkatan fokus adalah kemahiran yang sangat penting untuk kanak-kanak yang akan berhijrah ke dunia sekolah rendah yang memerlukan mereka menumpukan perhatian untuk jangka masa yang lama lama. Secara amnya, kanak-kanak dapat menumpukan fokus mereka kepada aktiviti yang menyeronokkan.


“Nanti Pulangkan Pinggan…” Cute Sangat Anak Kecil Ni Bagi Kuih Pada Jirannya. Ramai Terhibur & Geram!

Pasti ada di kalangan kita yang pernah melalui pengalaman waktu kecil dulu disuruh ibu atau bapa untuk menghantar juadah berbuka puasa ke rumah jiran. Pengalaman yang dilalui ketika itu, cukup meriah dirasakan. Apa tidaknya boleh dikatakan setiap hari ada sahaja menu yang ingin dikongsikan bersama jiran-jiran, semuanya saling bertukar-tukar juadah.

Walaupun hakikatnya bukanlah balasan hidangan yang dinanti-nantikan, namun dengan menghidupkan suasana harmoni dengan semangat kejiranan yang kuat seperti itu di bulan Ramadan dapat membuatkan hubungan antara kejiranan sangat baik dan rapat.

Nanti Pulangkan Pinggan

Menerusi perkongsian video dari seorang pengguna Twitter yang dikenali sebagai @iqblzmri, telah memuat naik satu video yang cukup menarik perhatian bila seorang kanak-kanak menghantar juadah berbuka kepadanya.

Dalam video ini, kanak-kanak lelaki tersebut menghulurkan sepinggan kuih kepadanya untuk dijadikan juadah berbuka. Apa yang menariknya adalah aksi si anak kecil memberi peringatan untuk pastikan pinggan tersebut dikembalikan dengan gaya yang begitu comel dan geram melihatnya.

Berulang kali menyebut “Nanti pulangkan pinggan…nanti pulangkan pinggan” sambil berlari dan melompat dengan nada yang cukup membuatkan pengguna Twitter cukup tertarik melihat video yang dikongsikan.

Tidak kurang juga melalui perkongsian video tersebut ada yang mengimbau kenangan zaman kanak-kanak ketika menghantar makanan kepada jiran semasa bulan Ramadan.


Jangan Buang Daun Kesum Yang Nak Kering, Boleh Tanam Dalam Pasu. Ini Caranya.

Daun kesum ini adalah antara sayuran yang mesti dibeli ketika pergi ke pasar. Harganya boleh tahan juga.

Daun ini boleh digunakan untuk masakan seperti asam pedas, ulam nasi kerabu, ulam laksa dan pelbagai untuk masakan.

Jika asyik beli daun kesum tapi tak sempat nak  masak, daunnya pun hampir kering, apa kata  cuba tanam dalam pasu. Ini caranya.

TIPS MUDAH TANAM KESUM DALAM PASU.
Bahan:
1. Kesum
2. Tanah campuran
3. Baja TPF atau baja AB, atau mana mana baja yang sesuai.
4. Kawalan serangga terutama untuk kawal bena putih.

CARA TANAM:
1. Ambil beberapa batang pokok kesum. Boleh didapati sama ada dari lebihan yang beli di pasar, atau boleh didapati di mana mana sahaja, minta izin dahulu.

2. Buang daun-daun yang kering, lurutkan sahaja. Boleh patahkan juga cabang-cabang muda.
3. Pastikan cabang-cabang tiada bena putih. Saya akan buat semburan terus untuk kawalan bena putih.
4. Sediakan tanah campuran. Sebaiknya jangan isi sebarang baja lagi. Cucuk batang kesum yang dibuat pada langkah 1.

5. Cucuk banyak-banyak, supya memenuhi pasu. Baru nampak banyak bila dah membesar nanti. Hehe.

6. Setelah cucuk, terus siram air kosong sampai lencun dan letakkan di bawah pokok lain atau bahasa mudahnya tempat redup selama 9-10 hari sehingga pokok tegak.

7. Kebiasaannya, 4 hari pertama pokok akan layu sebab baru dipindah ke tempat baru. Tunggu dahan yang dicucuk tadi tegak. Maksudnya, akar dah keluar.

8. Setelah pokok tegak, barulah siram air baja TPF mengikut sukatan oleh pihak penjual. Atau boleh tabur mana-mana baja yang dibeli, mengikut sukatan.
9. Jangan lupa bagi air yang cukup, jangan biarkan pokok kesum kering. Pokok kesum sinonim dengan pokok kuat “minum” air.
10. Kawalan seperti bena putih boleh dilakukan seminggu sekali sama ada menggunakan cuka kayu atau mana mana bahan yang sesuai.


Kanak-Kanak Empat Tahun Maut TerKena Renjatan Elektrik. Baru Lepas Mandi, Pegang Telefon Tengah Cas.

Allahuakbar, terkejut dengan berita duka kala umat Islam bakal menyambut Syawal tidak lama lagi, apabila seorang kanak-kanak perempuan berusia empat tahun meninggal terkena renjatan elektrik akibat memegang telefon ketika sedang di caj dalam keadaan keadaan basah. Apakan daya  sudah takdirnya tertulis begitu.

Berita duka tersebut dikongsi oleh saudara arwah,  Cikna Nana menerusi laman facebooknya lewat malam semalam.

Peringatan buat semua ibu bapa yang ada anak kecil. Saya dikejutkan dengan berita pemergian anak sepupu pada 2 Jun 2019, sedangkan di waktu semua orang tengah sibuk dengan persiapan hari raya yang bakal tiba 2 hingga 3 hari lagi.

ARWAH BARU SELESAI MANDI

Arwah sangat gemar bermain telefon. Pada zaman ini, boleh dikatakan 90 peratus kanak-kanak, tiada yang tak pandai main telefon. Arwah baru saja selesai dimandikan oleh bapanya. Selepas keluar dari tandas, bapa kata,”Tunggu sekejap, nanti papa siapkan”

Si bapa masuk ke tandas untuk mengambil kain tuala dan selang beberapa minit, terdengar bunyi benda terjatuh. Apabila si bapa membuka pintu, dilihatnya si anak sudah kaku dan badannya kebiruan. Terus si bapa mencapai kain dan menarik anaknya.

TUBUH BASAH TERUS PEGANG TELEFON SEDANG CAS

Tetapi apakan daya, Tuhan sudah mengatur segala-galanya. Sudah takdir ajal maut tertulis. Si anak dengan tubuh basah terus pegang telefon yang sedang dicas. Kita tak tahu, kita tak nampak bahaya ada di sekeliling kita.

TERKENA RENJATAN ELEKTRIK

Arwah meninggal sebab terkena renjatan elektrik pada telefon bimbit. Al-fatihah buat Nur Fadila berusia empat tahun. Damailah di sana wahai anak syurga.

Meruntun jiwa dengan perkahabaran duka ini di kala kita bakal menyambut Aidilfitri tidak lama lagi. Takziah kepada keluarga arwah. Moga ibu bapa diluar sana jadikan iktibar.


Jangan Cepat Menghukum & Marah Jika Anak Lambat Faham. Amal Tip Yang Dikongsikan Oleh Guru Ini. Ibu Bapa Take Note!

Ibu bapa mana yang mahu anak-anak mereka membesar menjadi orang yang gagal dan bermasalah.

Dalam mendidik dan mengajar mereka, kena ada caranya. Sabar adalah sangat penting terutama jika anda mempunyai anak-anak yang agak lemah dalam bab pembelajaran.

Kerana itu ada antara sesetengah ibu bapa yang jenis hilang sabar akan menganggap hukuman atau denda adalah jalan penyelesaian bagi membentuk anak-anak.

Apatah lagi jika mendapat anak yang lambat ‘pick up’ , berulang kali benda yang sama masih tidak memahami.

Walhal, dengan mengambil jalan mudah  begini, anak-anak lagi memberontak dan hubungan itu akan menjadi semakin jauh.

JANGAN MENGHUKUM/MARAH-MARAH ANAK HANYA KERANA MEREKA TIDAK FAHAM.

Ramai ibu-ibu pm aku bertanya cara yang betul untuk ajar anak di rumah terutamanya mata pelajaran Matematik.

Mereka bertanya, perlukah sediakan rotan? Kebanyakan mereka bila mengajar anak akan bertukar menjadi singa secara tiba-tiba. Ada juga meluahkan tidak dapat menahan marah apabila benda yang sama dan diulang tapi anak tak faham-faham.

Maka cubitan adalah ‘hadiah’ yang anak mereka dapat akibat kesalahan dan ketidakfahaman mereka itu. Baik tuan-tuan dan puan-puan sekalian. Tarik nafas, dan baca perkongsian aku sampai noktah terakhir.

Mengajar ini perlukan kesabaran yang cukup tinggi. Tekniknya ada pelbagai jenis. Teknik yang terbaik (pada aku) ialah gabungan kelembutan, ketegasan, dorongan dan juga sedikit paksaan.

Begini tuan-tuan, bila mengajar tentang sesuatu topik, kesabaran itulah paling penting. Kelembutan dalam tunjuk ajar itu perlu,memujuk mereka agar faham dengan bahasa yang lembut agar mereka bertambah minat dan suka belajar.

Bila ketegasan itu perlu?

Bila anak mula main-main dan tidak tumpu perhatian. Bila anak mula mendengar sambil mengacau adiknya atau sambil memandang kawan yang naik basikal di luar rumah.

Di sini ketegasan perlu. Perlu untuk dia menumpukan perhatian. Sebaik tumpuan dia berikan, kembali ajar dengan lembut dan sabar.

Jika dia salah, jangan dimarah. Ulanglah walau berpuluh kali. Bila dia tidak faham, jangan cepat cubit atau rotan, namun sabarlah memberi penerangan dengan cara paling mudah sesuai dengan aras pemikiran mereka.

Namun jika mereka malas, di sini kegarangan perlu. Hukuman ringan pun boleh dikenakan jika mereka malas. Kalian minta anak-anak buat 5 soalan, lepas siap satu dia mula malas dan nak main, hah, di sini perlu menjadi singa.

Menjadi singa bila mereka malas, bukan semasa memberi penerangan dan tunjuk ajar.

Bagaimana anak nak faham jika mereka belajar dalam ketakutan? Kasihan dengan mereka asyik dicubit asyik dirotan hanya kerana sesuatu perkara yang otak mereka masih tak mampu nak faham.

Apakah benar mereka tak boleh nak faham atau mereka tidak mampu faham akibat belajar di bawah tekanan?

Atau mungkin juga cara penerangan dan tunjuk ajar kita yang kurang betul membuatkan anak-anak susah nak faham.

Jangan!

Aku selalu menekankan pada murid-murid,

“Cikgu tak marah jika awak salah, namun cikgu sangat marah jika awak malas.”

Murid aku, jika 20 soalan aku beri dan mereka salah semua, tiada satu dendaan atau hukuman aku beri pada mereka.

Namun jika tidak siap kerja, nahas!

Sama juga bila aku mengajar dan memberi penerangan panjang lebar, bila ditanya mereka tak faham dan tak boleh jawab. Aku dengan lembut dan sabar akan mengulang-ulang dan ajar semula.

Namun bila aku mengajar mereka tidak tumpu perhatian, pandang luar kelas, main pemadam, bercakap dan sebagainya, nahas!

Bila masa perlu memaksa anak?

Bila tidak melibatkan pemahaman. Yakni melibatkan hafalan.

Anak tak hafal sifir dan rumus, aku sokong jika kalian dan jadi singa. Nak marah atau nak hukum sekali pun (dengan hukuman ringan sahaja).

Hat tu tak apa. Ini kerana hafalan dan kefahaman adalah dua benda berbeza. Jauh berbeza.

Hafalan memerlukan usaha untuk mengingat. Bila banyak kali diulang-ulang pasti akan ingat. Maka, murid yang tidak dapat menghafal sifir dan rumus sebenarnya bukan kerana mereka tidak boleh, tetapi kerana mereka malas.

Orang yang malas, tiada ubat di hospital bang. Ubatnya hanya rotan. Hehe.

Kefahaman pula memerlukan mereka berfikir, menghadam setiap penerangan dan tunjuk ajar. Jika mereka tidak mampu faham, mungkin saja kerana yang mengajarnya kurang bagus. Mungkin juga topik tersebut terlalu tinggi dengan akal mereka.

Tidak semestinya kerana mereka malas. Sebab itu, di sini perlunya kesabaran yang sangat tinggi. Jangan menghukum anak yang tak faham. Jangan!

Ingat ya mak-mak semua. Jangan asyik nak menyinga saja.

Ada tempat kita perlu berkeras, ada tempat kita perlu dengan lembut dan penuh sabar memberi tunjuk ajar.

Begitulah.

#MFS
– Berkongsi yang banyak, tidak menyorok yang sedikit. Itulah guru –
.


“Mungkin Sekarang Jari Yang Di Ambil Allah. Esok Nanti, Badan Kita Pula” – Shahronizam Noor

Sedangkan terhiris pisau pun kita dah terasa sakitnya, apatah lagi bila terputus salah satu jari yang selama ini elok di tangan kita.

Memetik laporan Harian Metro, Shahronizam ketika ditemui berkata, anggota badan seperti jari itu adalah pinjaman daripada Allah dan bila-bila masa saja boleh diambil semula dalam apa keadaan yang menjadi penyebabnya.

“Apapun, saya bersyukur kerana tidak panik ketika berhadapan kemalangan dan saat cemas bersendirian di rumah. Isteri saya, Safura ketika itu berada di Singapura kerana mengikuti karnival jualan sempena Ramadan di sana.

“Saya dihantar ke Hospital Ampang untuk dapatkan rawatan dengan bantuan jiran. Alhamdulillah, sedikit pun saya tidak panik kerana penting untuk saya memastikan keadaan diri stabil dan tenang. Benda pun dah jadi.

“Pada isteri pun, saya hubungi dia beritahu hanya alami kemalangan kecil dan ringan saja. Ini kerana, saya tidak mahu dia (isteri) rasa panik dan fikir macam-macam sebab perjalanan nak balik ke Kuala Lumpur dari Singapura itu jauh.

“Lagi pula, saya sudah menerima rawatan di hospital. Jadi, tak ada apa yang perlu dibimbangkan. Cuma, saya yang harus utamakan keselamatan perjalanan pulang isteri ketika itu,” katanya kepada Harian Metro.

Ditanya juga penerimaan orang tuanya di kampung ketika balik beraya pada Aidilfitri lalu, Shahronizam berkata, ibunya agak sedih melihat dia sudah tiada jari kelingking.

“Emak saya memang sedihlah bila tengok jari kelingking saya sedikit saja yang tinggal. Tapi, benda dah jadi, sabar sajalah. Benda pun sedikit. Kita pun semua ini pinjaman. Mungkin sekarang jari yang diambil oleh Allah. Esok nanti, badan kita pula. Pinjam saja, tak ada masalah pun,” katanya.

Shahronizam berkata, dia juga bernasib baik mempunyai perlindungan insurans peribadi, namun mengakui tidak membuat caruman dengan Pertubuhan Keselamatan Sosial (Perkeso).

“Seorang wakil daripada Persatuan Seniman Malaysia (Seniman) hubungi saya bertanya ada mencarum Perkeso atau tidak. Bagaimanapun, Presiden Seniman langsung tiada menghubungi saya untuk bertanya khabar.

“Rasa terkilan juga sebab saya ahli Seniman dan kenal lama juga dengan Presiden sebagai rakan sesama pelakon. Tapi, tiada pun nak menghubungi atau menghantar mesej bertanya khabar. Saya bukan minta bantuan pun, cukuplah tanya khabar saja,” katanya.

Shahronizam bertemu jodoh dengan penyanyi dan pelakon, Safura Yaacob pada 2006 dan mempunyai empat cahaya mata.

Sumber : Harian Metro


“Ujian Banjir Ini Seksanya Hanya Pernah Alami Aje Faham,” Lelaki Kongsi Pengalaman Jadi Mangsa Banjir.

Kala ini, beberapa buah negera seperti Pahang, Kelantan dan Johor sedang mengalami banjir di kawasan tertentu. Air naik dengan cepat hingga mencecah paras lutut di dalam rumah sehingga memaksa penduduk segera berpindah. Lebih menyedihkan ada yang telah menjadi mangsa banjir di Johor beberapa hari lalu.

Kelazimnya apabila berlaku banjir ia akan memberi kesan kepada semua orang termasuk haiwan. Malah mangsa akan dipindahkan ke pusat pemidahan banjir. Semua ini tentunya ada kisah tersendiri.

Sebagaimana perkongsian lelaki ini, coretannya membuatkan kita rasa sebak apabila melihat kepada mangsa banjir yang akan melalui situasi ini.

Ikuti perkongsian ini. Moga kita semua berdoa agar banjir ini segera surut agar mangsa dapat pulang ke rumah.

Ini perkara yang mungkin ramai tak tahu bila berlaku banjir. Ini berdasarkan pengalaman 3 kali duduk pusat pemindahan banjir.

1. Makanan BUKAN satu masalah besar. Malah ia berlimpah ruah sampai beberapa bulan tak habis. Semua bagi bantuan makanan.
*Sambil kongsi gambar banjir lepas. Baca di setiap gambar.

2. Masalah terbesar adalah TANDAS.

Semua tandas TAK BERFUNGSI. Lubang tandas dipenuhi air. Tak boleh flush sebab sekeliling kawasan pusat pemindahan banjir juga digenangi air.

Kasihan orang tua, ibu mengandung atau yang ada anak kecil. Bayangkan situasi itu. Siksa & ngeri.

3. Penternak binatang paling kasihan. Ada beratus-ratus ekor lembu, kambing, puluh ribu ekor ayam kena pindah ke tempat lain.

Takde kandang utk letak.
Takde makanan (rumput tenggelam).
Banyak binatang lemas.

Itu belum ayam, kucing dll yang 1-2 minggu duduk atas pokok tak makan.

4. Banyak pokok mati.

Bila air bertakung, banyak pokok (buah-buahan, bunga, sayur dll) akan lemas.

Kampung aku langsung takde pokok durian. Ia pokok paling manja. 100% confirm mati bila banjir.

Pokok paling tahan, pokok sawit. Sebulan bergenang air, takde satupun yang mati.

5. Banyak perabot rosak & pintu tak boleh buka.

Kenapa? Perabot zaman sekarang semua dari serbuk kayu. Bila terendam air, kitchen cabinet, almari baju, meja makan, perabot Ikea dll akan kembang & rosak.

Pintu kayu merantipun kembang. Kena ketam semula. SEMUA kena beli lain

6. Selamat tinggal karpet dan tikar getah. Kawasan yang selalu banjir akan pasang tiles satu rumah. Senang nak kemas.

7. Binatang dalam tanah semua keluar. Cacing banyak keluar di lantai tanah (tak timbul). Panjangnya dekat 1 meter. Takut kalau nampak.

8. Kena jauhi pokok. Semua jenis binatang liar akan panjat pokok untuk berlindung. Ular sawa, ular tedung, biawak, musang dll.

9. Kejadian kecurian berleluasa. Setiap kali musim banjir, banyak rumah kena pecah masuk. Diaorang ambil kesempatan rumah kosong.

10. Banyak penyakit kulit & cirit birit berlaku kat mangsa selama berminggu-minggu.

Cukuplah setakat ini.  Semoga semua tempat yang dilanda banjir di seluruh negara segera pulih.

Ujian banjir ini seksanya hanya yang pernah alami faham. Emosi, fizikal dan kewangan akan terjejas.

Semoga mangsa banjir tabah dan bersabar hadapi situasi kini yang melanda kawasan masing-masing.

Sumber:  Faisal Rahim


“Bro, U Win Malaysia Heart” Netizen Kagum Tengok Cara Khairul Aming Jaga Kebajikan Pekerja

Bercakap tentang seorang influencer dan pengasas produk Sambal Nyet ini, semestinya nama Khairul Aming sudah sebati dalam kalangan masyarakat tempatan. Khairul Aming atau lebih mesra dipanggil KA ini telah membuatkan orang ramai kagum dengan caranya bekerja.

Bukan sahaja pandai membuat video memasak, KA juga bijak dalam mengatur caranya dalam dunia perniagaan. Disebabkan tak mahu pekerjanya mengalami ‘burn out’ dia sebagai pengasa perlu mengimbangkan pengeluaran produknya dengan permintaan pelanggan.

“Bulan puasa ni sale Sambal Nyet naik 3 kali ganda, tapi kita pun tak jual lebih daripada kapasiti sebab kita tak nak staff-staff kita burn out,” katanya.

Menerusi video yang dikongsikan di laman Instagramnya, dia sanggup menutup kedua-dua kilang sambalnya hanya untuk meraikan kesemua pekerja di bulan Ramadan ini.

“Kita bawa semua pergi shopping baju raya. Berbuka puasa kat hotel dan bagi bonus untuk raya. Insyaallah lepas raya nanti kita pergi bercuti pulak,” tulisnya.

Bukan itu je, terserlah raut wajah gembira semua pekerja KA ketika sedang memilih barang kelengkapan raya. Ada juga yang mengalirkan air mata gembira ketika diumumkan pemberian bonus oleh KA.

Disebabkan caranya menjaga kebajikan pekerja, KA berjaya menambat hati warganet dan rata-rata sangat kagum sehingga menggelarnya sebagai ‘founder’ dan ‘influencer’ contoh.

Antara komen warganet:

Sebelum ini KA pernah menjalankan pelbagai jenis perniagaan pada umur 25, namun semua usahanya gagal. Pada umur 27, KA bangkit semula daripada bawah dan dengan kejayaan daripada video memasaknya yang viral, perniagaan Sambal Nyet KA bertahan sehingga kini.

Sumber: Khairul Aming